Ўзбекистоннинг “VERO” қувурлар маркаси Қозоғистон бозоридаги улушини кенгайтириш максадида 5-8 сентябрь кунлари Олмаота шаҳрида бўлиб ўтган "Aqua Therm Almaty-2017" кўргазмасида иштирок этди.\nКўргазмада 100 дан ортиқ мамлакат вакиллари мунтазам қатнашиб келади. Таъкидлаш жоизки, VERO савдо белгиси кўргазмага ташриф буюрган меҳмонларда катта қизиқиш уйғотди ва бир нечта халқаро келишувлар имзоланди.\nБарча уй қуриш ёки уни таъмирлаш вақтида сифатли, чидамли қурилиш материалларидан фойдаланишни истайди. Синалган техника йиллар ўтгандан кейин ҳам ёқимсиз ташвишларни келтириб чиқармайди. Қувурлар эса уйнинг таъмирланишида муҳим ва асосий ўрин тутади, зеро аксарият кўпчилик уйини таъмирлашни айнан қувур ўрнатиш ёки уларни янгилашдан бошлайди.\nҲозирги кунда MASTER компанияси негизида асос солинган VERO савдо бренди остида поливинилхлорид (ПВХ), полипропилен-рандом (ППР) дан янги замонавий пластик қувурлар, канализация қувурлари ва уларга керак бўладиган дренажлар ҳамда қўшимча аксессуарлар ишлаб чиқарилмоқда.\nБугунги кунда компания маҳсулотлари Россия, Тожикистон, Қозоғистон, Қирғизистон мамлакатларига экспорт қилинади.\nVERO қувурлари сифати ва чидамлилиги хориж сифати билан бемалол беллаша олмоқда. Нархнинг сифат билан мутаносиблиги эса маҳсулотга бўлган талабни янада оширмоқда. Бунинг исботи ўлароқ маҳсулотга бўлган талабнинг нафақат Ўзбекистонда балки экспорт географиясида ҳам ўз аксини топаётганлигидир.\nЖаҳон стандартларига мос равишда ишлаб чиқарилаётган VERO қувурлар тизими изоляция, таъмирлаш, қайта ишлов бериш учун ортиқча харажатлар талаб қилмайди.\nКомпания фаолияти ҳақида батафсил маълумот олиш учун қуйидаги манзилга мурожаат қилинг:\nАвстралиялик канализация қувурларидан мусиқий асбоб ясади\n20:14 / 28.08.2016


АҚШда дунёдаги энг қудратли суперкомпьютер яратилди - Terabayt.Uz\nАҚШда дунёдаги энг қудратли суперкомпьютер яратилди\nАҚШ энергетика вазирлиги қошидаги миллий лаборатория муҳандислари маълум қилишича, улар томонидан дунёдаги энг қудратли супер компьютер яратилди. Бу ҳақда MIT Technology Review нашри маълум қилган.\nЎҚИНГ: Жаҳоннинг энг кучли компьютери Хитойда яратилди\nНашрнинг ёзишича, Summit деб ном берилган америка машинасининг иш самарадорлиги 200 петафлопсгача бўлиб, сонияда 200 миллиард операцияни бажаради. Таққослайдиган бўлсак: янги машинанинг бир зумда амалга оширган ишига тенг иш қилиш учун бутун ер юзида 305 кун давомида ҳар сонияда операция ўтказиш керак бўлади.\nЎҚИНГ: Америка хитойлик IT-гигантлардан бирига санкция қўллади\nSummit’нинг эълон қилинган иш самараси бундан олдин Хитойда ишлаб чиқарилган, дунёда энг қудратли суперкомпьютер Sunway TaihuLight (93 петафлопс)дан икки маротаба ортиқ.\nОлимлар янги суперқурилмадан генлар ва саратон касалликлари ўртасидаги ўзаро боғлиқликни ҳамда гиёҳванд моддаларга қарамликнинг келиб чиқишини ўрганишда фойдаланишни режалаштирмоқда. Шунингдек, янги суперкомпьютер иқлимни моделлаштиришда ҳам фойдаси тегиши мумкин, натижада об-ҳава башоратининг аниқлиги янада ошади.\nНашрнинг ёзишича, бутун дунёда суперкомпьютерлардан ҳам тадқиқотлар олиб бориш учун, ҳам янги қуроллар ишлаб чиқариш учун фойдаланишади. «Агар энг қудратли суперкомпьютер АҚШда бўлса, демак америкалик тадқиқотчилар ҳамда қуролли кучлари қўшимча имкониятларга эга бўлади», — деб ёзади ушбу нашрлик.\n#АҚШ #суперкомпьютер #MIT Technology Review


«Ерни фақат аукцион орқали сотиб оламанми?»\n— Ҳовлимизга туташ ҳудуддаги бўш ерда ўғлим учун уй-жой қурмоқчи эдим. Шу мақсадда ерни ўз номимга расмийлаштириш учун туман ҳокимлигига мурожаат қилганимда, ерни фақат аукцион орқали сотиб олишим мумкинлигини айтишди. Айтинг-чи, уларнинг бу талаби қанчалик тўғри? Ер аукционсиз кимларга ажратилади?\nЕр ресурслари, геодезия, картография ва давлат кадастри давлат қўмитаси бўлим бошлиғи:\n— Қонунчиликка мувофиқ, фуқароларга уй-жой қуриш учун ер участкалари аукцион орқали амалга оширилади. Бунда сиз битта ер участкасини бир йилда бир марта сотиб олиш ҳуқуқига эгасиз.\nҲукумат томонидан тасдиқланган тегишли Низомга кўра, ҳалок бўлган ҳарбий хизматчилар оилаларига ҳамда давлат ва хусусий уй-жой фондидаги ўзлари эгаллаб турган уй-жойни туман ҳокимликларига ўтказаётган фуқароларга ер участкалари аукционсиз ажратилади. Бунинг учун туман (шаҳар) ҳокимлигига ариза бериш керак. Мурожаат махсус комиссия томонидан ўн кун ичида кўриб чиқилади.\nКомиссия ижобий хулоса чиқарса, ҳоким ер участкаси бериш ҳақида бир кунда қарор қабул қилади ҳамда уч кунда ер участкаси чегаралари ўлчаб берилади. Агар фуқаронинг ерни аукционсиз олишга ҳаққи бўлиб, бўш ер участкалари мавжуд бўлмаган ҳолатларда, у электрон навбатга киритилади. Бунда, навбатни интернет орқали кузатиб бориш имконияти яратилиши лозим.\nAuksionda yutib olingan yerga uy joy qurish uchun qanday xujjatlar talab qilinadi? Javob uchun oldindan rahmat.\nQosim Hamroyev surxondaryo viloyati\nAuksionda yutib olingan yerda uy joy qurish uchun qanday xujjatlar kerak boladi.


Бахтсизликдан ҳимоя қиладиган ордер борми? - Hudud24.uz\nТаҳлилБахтсизликдан ҳимоя қиладиган ордер борми?\nБахтсизликдан ҳимоя қиладиган ордер борми?\n11:41 / 16-11-2021\nҲАЁТИМИЗ кундан-кунга ўзгармоқда. Бир қарасанг — гўёки ҳаммаси рисоладагидек, гўё ҳамма бахтиёрдек. Жамиятда аёлнинг роли ошгандек. Аёлларнинг бахту саодати учун хизмат қиладиган қонунлар, қарорлар ҳам шунчалик кўпки, санаб саноғига етишинг қийин… Аслида-чи? Аслида айрим аёлларнинг атрофидаги бахтсизликларни, фожиаларни, уларнинг бошидаги кўргуликларни, ситамларни барчамиз кўриб, билиб турибмиз.\nМуҳташам идорадагилар юксак минбарлардан туриб “Гендер тенглигига эришдик” деб оғиз кўпиртириб мақтанаётган бир вақтда олис қишлоқ чеккасида зўрға кун кечираётган, усти юпун, ночор, болалари касалманд муштипар аёл бизга “Гендер дегани нима ўзи у?” деб савол бергани, унга нима деб жавоб беришни билмай тилимизни тишлаганимизни эслаймиз. Алам қилади…\nБош қомусимизнинг 46-моддасида Хотин-қизлар ва эркакларнинг тенглиги белгилаб қўйилганку, дейсизми?!\nНега шу тенг ҳуқуқлилигимиздан оиламиз бузилиб, ажрим чоғида 4 нафар боламиз билан бошпанасиз кўчада қолганимизда фойдалана олмаймиз? Нега фарзандимизга ўз отасидан алимент ундиришни сўраб судгача борганимизда бу “тенг ҳуқуқлигимиз” ёрдамга келмайди? Нега қонунларимиз ҳаётимизни эмас, қоғозларни безаш учун қабул қилинаяпти? Боласига бермаслик учун ҳатто игнасини ҳам бошқаларнинг номига ўтказиб қўяётган оталар билан тенг ҳуқуқлимиз-ми? Уйсиз, жойсиз, қаровсиз, меҳрсиз қолган болалар жиноятга қўл урса, чорасиз қолган аёллар ўз жонига қасд қилса… яна аёлларнинг ўзини айбдор қилишимиз ҳам “тенг ҳуқуқлилигимиз”дан-ми? Жамиятдаги бундай хатоларни тузатишга нега кучимиз етмаяпти? Ҳаётни ўзгартириш учун қонунларимизни ўзгартиришга, бахтидан айрилган аёлга, аниқроғи, унинг вояга етмаган болаларига озгина ён босадиган қилиб ўзгартиришга нима ёки ким халақит беради?! Ҳимоя ордери бор-ку, дейишингиз мумкин…\nКимни кимдан ҳимоя қилмоқчимиз?\nҲимоя ордери. Бу янги иборани ҳар эслаганда юракни бир оғир тош эзади, хаёлни оғир ташвиш эгаллайди. Инсон қачон бундай аҳволга тушди? Бир уйда яшаб, бир ёстиққа бош қўйиб бир-биридан ҳимояланишни ақлга сиғдириш жуда қийин. Ёки болаларни онасидан, отасидан, бувисидан, акасидан ҳимоя қилиш ожизлик ва бағритошликдан бошқа нарса эмас. Бу одамзод қавмининг шафқатсизлигидан далолат. Ўз уйингда сени биров ўз яқинларингдан ҳимоя қилиши кераклиги ҳақидаги фикр ва тасаввур нақадар аянчли ва қўрқинчли…\nОиласи учун хавфли инсонларнинг барчасини қафасга солишнинг кошки иложи бўлса… Темир панжара ортига эса бундайларнинг аксариати жабр кўрганларнинг кечиримлилиги ва ўлимдан ҳам кучли ор туфайли тушмай қолаяпти.\n“Осмондаги болалар” фильмини эслайсизми? Бечора аёл бутун умр ичкиликка ружу қўйган ношуд эркак билан яшаб, ҳар куни калтак еб, ундан жабр кўрса ҳам, ҳаммасига чидайди. Аммо ўғли Ҳамдамнинг мактаб ўқувчиси бўла туриб новвойхонада ишлаб ўзи пешона тери билан топган пулига сотиб олган видеомагнитофонини ароққа алмашганига чидай олмай, пиёниста эрни милицияга топшириб, “Олиб кетинглар уни бошқа чидай олмайман, жонимга тегди…” деб фарёд қилган аёл эрини милиция ходимлари олиб кетаётган чоғда орқасидан оёқ яланг югуриб, йиғлаб, аризамни қайтариб оламан, қўйворинг эримни деб милициянинг қўлига ёпишган саҳнаси ёдингиздами? Кўп ўтмасдан, гарчи бу ароқхўр оила бошлиғи шу “дард” билан оламдан ўтган бўлса-да, ўшанда бир пулга арзимайдиган бу эркакни оила қадрияти кечирганди.\nҲимоя ордери ҳимояга муҳтож…ми?\nҲимоя ордери нима ўзи? Ҳимоя ордери — тазйиқ ва зўравонликдан жабрланган хотин-қизларга давлат ҳимоясини берувчи ҳужжат. Унинг формуласи қуйидагича:\nҲукуматнинг “Хотин-қизларни тазйиқ ва зўравонликдан ҳимоя қилиш тизимини такомиллаштириш чора-тадбирлари тўғрисида”ги қарорига биноан профилактика инспекторлари ҳимоя ордерини бериш ваколатига эга бўлди.\nҲимоя ордери, қоғоздаги чеклов холос! У инсонни ҳимоя қилишидан кўра кўпроқ баъзиларнинг ғазабини келтираётган бўлса-чи? Қандай қилиб жонсиз қоғоз ёки кўчадаги инспектор сизни уйингиздаги ҳайвон қиёфасига кирган одамдан ҳимоя қила олади?\nТўғри, давлатимиз раҳбарининг 2021 йил 19 майдаги “Зўрлик ишлатишдан жабр кўрган хотин-қизларни реабилитация қилишга оид қўшимча чора-тадбирлар тўғрисида”ги Қарорига асосан ҳудудларда Аёлларни реабилитация қилиш ва мослаштириш Республика маркази ва унинг жойлардаги филиаллари ташкил этилди. Аёлларни реабилитация қилиш ва мослаштириш марказларига оғир ижтимоий аҳволда қолган, оилавий муаммолар ва турмушида зўрлик ишлатилишига дуч келган, ўз жонига қасд қилишга мойил бўлган хотин-қизлар жойлаштирилмоқда. Аммо ўз уйи, ўз ошиёнидан ўзга жойда аёлнинг бахтли бўлиши, болалари билан омонат яшаши, албатта, қийин. Мамлакатимизда эса неча-неча минглаб тазйиқ ва зўравонликка учраган хотин-қизларга ана шундай жабру зулмлардан ҳимояланиш учун “ҳимоя ордери” берилаяпти, деган маълумотларнинг ўзиёқ кишини ҳушёр торттиради.\nМарказга мурожаат қилган ўта оғир психологик стрессга тушиб қолган, тазйиқ ва зўравонликка дуч келган хотин-қизлар ва болалар марказ шелтерига жойлаштирилиб, ҳамкор ташкилотлар билан биргаликда муаммолари ҳал этилмоқда. Афсуски, бу денгиздан бир томчи холос.\nҚизча омон қолди\nИккинчи турмуш ўртоғининг гапига кириб, уч ёшли қизалоғини уриб, қўл-оёғини, бурнини синдирган онани ким деб аташ мумкин? Яхшиямки, маҳалладагилар ҳовлига кириб қолиб, тезда шифохонага олиб боришди, операция муваффақиятли ўтди. Маликанинг жони омон қолди. Бу қизча касалхонадан тўғри вилоят ички ишлар бошқармаси қошидаги вояга етмаган қаровсиз болаларни вақтинчалик сақлаш марказига, ундан кейин эса, “Меҳрибонлик уйи”га жойлаштирилди. Ҳозир уни севиб, ардоқлайдиган, яхши кўрадиган ажойиб хонадон эгалари фарзандликка олишган. Хайрият, яхшилар бор. Ўз онаси эса оналик ҳуқуқидан маҳрум қилинди. Унга аслида бу жазо ҳам кам.\nҲимоя ордери бўла туриб ҳимоясиз қолган аёл\nЯна бир ёш аёл эса қўлида ҳимоя ордери бўла туриб, ҳимоясиз қолиб, бу ёруғ оламни тарк этди. Нигоранинг қўлида ички ишлар бошқармаси томонидан берилган ҳар куни спиртли ичимлик истеъмол қилган ҳолда уйда жанжал кўтарадиган, аёлига қўшиб, фарзандларини ҳам дўппослайдиган, қўлига тушган нарсани уриб синдирадиган ароқхўр эрдан ҳимоя қиладиган ордер бор эди. Афсуски, бу ордер аёлнинг жонига ора кирмади, уни маст-аласт юрадиган жоҳил эркак чангалидан қутқара олмади. Руҳидаги битмас жароҳатлар билан тўртта бола етим қолди.\nҚайнонага баҳона керак…\nНафисанинг бу хонадонга келин бўлиб тушганига 10 йилдан ошган бўлса-да, бирор марта қайнонасидан яхши сўз эшитганини эслай олмайди. Ҳаммасига беш нафар фарзанди борлиги, уларнинг эртасини ўйлаб, отасиз ўксиб ўсмасин, деб кунлари дўзахга айланса ҳамки, Яратгандан сабр сўраб яшашга ўргангани сабаб бўлди. У кир ювишдан олдин турмуш ўртоғининг кийимларини кўздан кечиришга одатланган. Бу гал ҳам шимнинг чўнтагидан 400 минг сўмни олиб, дераза токчасига қўйди. Ўзи эса кир ювиш, ундан сўнг бошқа юмушлар билан овора бўлиб, токчадаги пулни ичкарига киритиб қўйишни унутди. Бу орада қайинсингил пулни аллақачон ўғирлаб бўлган эди. Шусиз ҳам келинга зуғум қилишдан бошқа нарсани билмайдиган қайнонага келинни ўғриликда айблашга баҳона топилди. Кўчадан келганда, онасидан “ўғри келин”нинг танобини тортиб қўйиш топшириғини олган ўғил Нафисани ҳушидан кетгунча уриб, тепкилаган пайтда уни қайси ҳимоя ордери ҳимоя қила оларди?\nЎзбекнинг орияти ҳар нарсадан кучли. Турмуш ўртоғи хиёнат қилиб, болалари билан уни ташлаб кетганига қарамасдан, тўшакда ётган қайнонасини ўн беш йил парвариш қилган бахтсиз аёлни қайси ҳимоя ордери ҳимоя қилишини айта оласизми? Ёки ҳимоя ордери фақат уриб, қўлини синдирганлар, бошини ёрганлар учунми? Кўнгилни чилпарчин қилганларни инсофга чақирадиган ҳимоя ордери борми?\nОтасининг юзи қоралиги боласига урганида-чи? Гарчи, бола ота-онанинг қилмиши учун жавобгар бўлмаса-да, оилавий қадриятларимиз, ор-номус деган тенгсиз тушунча бу қоидани инкор қилишини яхши биламиз. Отасининг енгил табиат аёл билан никоҳсиз яшаётгани ҳарбий олийгоҳдаги ўқишидан айириб, унинг келажагини барбод қилганида, аҳду паймон қилган қизининг ота-онаси белгиланган тўйни тўхтатиб, бундай ахлоқсиз отанинг ўғлига берадиган қизимиз йўқ, деб тўёналарни қайтариб таъна қилганида-чи? Отасининг касрига қолган айбсиз ўғилни ҳимоя қиладиган ҳимоя ордерини қаердан топиш мумкин?\nҲимоя ордерига эътирозимиз, қаршилигимиз йўқ! Аммо у қалбини жаҳолат, миясини разолат эгаллаган, кўзи қонга тўлган, маънавий қашшоқ, ахлоқ-одоб кўчасидан узоқлашган, гуноҳ билан савобнинг фарқини билмайдиган, инсон деган улуғ номга арзимайдиган одамлардан Сизни, бизни, ҳеч кимни ҳеч қачон ҳимоя қила олмайди! Шундай экан, инсонийлик қиёфамизни йўқотмайлик!\nОила ишлари ҳам улуғ ибодатдир\nАёлми, эркакми, энг аввало оилада бахтли бўлсин! Аллоҳ эркак кишини жисмоний ва руҳий жиҳатлари билан оила раҳбари бўлишга мос қилиб яратган. Оила қуриш ва унинг осойишталигини сақлаш, бу йўлдаги барча сарф-харажатлар эркак кишининг зиммасида.\nАммо, эрларнинг аёллардан афзаллигини, баъзи фаҳм-фаросатсиз жоҳиллар ўйлаганидек, эр аёл устидан ҳукм қилувчи ҳоким, унга истаган нарсасини юклайди ва хоҳлаганини буюради, аёлнинг йўқ дейишга, эрининг буйруғига қарши чиқишга ҳаққи йўқ, чунки, у хато қилса ҳам, золим ва қўпол бўлса ҳам, эрдир, деб тушунмоқ ножойиздир. Бундай тушуниш бағоят катта жаҳолатдир. Аллоҳ амрига зиддир!\nИслом дини ўз аёлларига нисбатан яхши муносабатда бўлган эркакларни инсонларнинг энг яхшиси қаторига қўшиши ҳақида Расулуллоҳ шундай деб марҳамат қиладилар: “Сизларнинг ичингиздаги энг яхшингиз ўз аҳли аёлига нисбатан яхши муносабатда бўлганидир. Ваҳоланки, мен ҳам ичингизда аҳлимга энг яхши (муносабатда)ман” (Имом Термизий ривояти).\nАзалдан ота-боболаримиз оила тотувлиги ва мустаҳкамлигини бошқа масалалардан кўра муҳимроқ санаб, оиланинг тартиб-интизоми ва тарбияси билан алоҳида шуғулланган. Зеро, оила қуриш, оилавий ишлар билан шуғулланиш ҳам улуғ ибодатдир.


Зафар Вахидов билган фармацевтика бизнеси, минтақада орттирган тажриба ва орзу қилган Ўзбекистон – Buyuk Kelajak\n− Зафар, қилаётган ишларингиз ҳақидаги гапириб берсангиз. Ишни қачон бошлагансиз? Нималарга эришдингиз?\n‒ Чет элларда орттирган профессионал тажрибам ЮНЕСКО тизимида тез-тез хорижий сафарларга чиқишимдан бошланган эди. Жаҳон иқтисодиёти ва дипломатияси университети Халқаро ҳуқуқ факультетининг 2-курсида ўқиётган пайтимдан бошлаб ўша ерда ишлаганман. Касб бўйича асосий профессионал тажрибам Вашингтон шаҳри Жорж Вашингтон университетининг Ҳуқуқ мактабидаги ўқишимдан бошланган. Университетларни ўрганиш ва улар билан ёзишмаларга кетган бир ярим йилдан сўнг 2003 йили ушбу университетда ҳуқуқнинг америкача тизимини ўрганишни бошладим, унинг йўналиши интеллектуал мулк ҳуқуқи бўйича эди. 2004 йили ҳуқуқ магистри даражасини олганимдан сўнг АҚШда яна бир йил қолишга, Нью-Йорк штатида адвокатлик лицензиясини олишга ва тажриба орттиришга қарор қилдим. Бир чоғроқ юридик фирмада ва эндигина иш бошлаётган нефть ва газ компаниясида озроқ амалиёт ўтай олдим. У ерда мен шуғулланган лойиҳалар Ўзбекистон билан боғлиқ эди. Лекин 2005 йили эришган энг муҳим ютуғим Нью-Йорк штатида адвокатлик лицензиясига имтиҳон топшириб, уни олганим бўлди. Ўзбекистонга қайтганимдан бир оз сўнг етакчи халқаро юридик фирманинг Тошкентдаги офисига ишга кирдим. 2006 йили Ўзбекистонда энди иш бошлаётган юристга бундан кўпини орзу қилиш ҳам имконсиз эди. Аксарият вақт офисдаги ягона юрист бўлганим учун меҳнат шартномалари ва савдо белгилари ҳимояси, фармацевтика ва телекоммуникация соҳаларининг ҳуқуқи, коррупцияга қарши кураш ва регуляторлик масалалари, геологоразведка ҳамда молиялаш битимлари, судлар ва ҳк. – қисқаси, ҳамма нарса билан шуғулланишимга тўғри келган. Ўзбекистондаги иш ҳажми ўша пайтлар барқарор бўлмагани учун 2010 йили офис ёпилди ва ўша фирманинг Олма-Отадаги офисига ишга ўтдим. 2010 – 2015 йилларда чет эллик инвесторларга консультация бериш ҳамда ҳуқуқни ҳимоя қилиш ва суд жараёнларида қатнашиш учун Ўзбекистонга қатнаб юрдим. Шу билан бирга, Ўзбекистон ва Қозоғистондаги фармацевтика компанияларига турли ҳуқуқий масалалар бўйича хизмат кўрсатиш амалиётини кўпайтира бошладим.\n2015 йили фармацевтика соҳасига янада чуқурроқ кириб бориш учун халқаро фармацевтик гуруҳга кирувчи маҳаллий дорилар бозорида етакчилик қилаётган компанияда бош ҳуқуқшунос маслаҳатчи сифатида иш бошладим. Менгача бу ерда алоҳида юристлар бўлмагани учун зикр этилган компаниянинг барча шартномалари ва қоидаларини ишлаб чиқиш ва жиддий тарзда қайта кўриб чиқишимга тўғри келган. Қозоғистон Республикасининг Халқаро фармацевтика ишлаб чиқарувчилари уюшмаси ишида фаол қатнашганим учун унинг юридик қўмитаси раиси этиб сайландим. Компаниянинг ўзида эса давлат идоралари билан алоқалар бўйича директор этиб тайинландим. Энди Қозоғистон фармацевтика соҳасининг меъёрий-ҳуқуқий ҳужжатлари билан боғлиқ турли лойиҳаларни ишлаб чиқишда фаол қатнашяпман. 2017 йилдан бошлаб Қозоғистондан ташқари МДҲнинг бошқа бозорларида (Беларусь, Озарбайжон, Ўзбекистон ва Қирғизистон) ҳам компаниянинг бўлинмаларига ҳуқуқий хизмат кўрсатиш билан шуғулланяпман.\n– Фармацевтика бизнеси ҳақида сўзлаб берсангиз. У – Ғарб мамлакатларида барча бизнесларнинг олди. Бизнинг мамлакатларда у қандай ривожланяпти?\n− Фармацевтика бизнеси ва Марказий Осиё мамлакатлари бозори хилма-хил. Қозоғистон фармацевтика бозори ҳаммасидан катта. Ушбу мамлакат минтақадаги бошқа мамлакатлардан азалдан фармацевтика бозорида асл препаратлар ва брендланган генериклар устун бўлиб келгани билан ажралиб туради. Ҳозир Қозоғистонда миллий валютанинг қадрсизланиши ортидан давлат ва аҳоли шахсий маблағларини тежаётгани сабабли бозорда асл дори-дармонлар ўрнига улар ўрнини босувчилари – генериклар кўпроқ сотилмоқда. Бугунги бозорда фаолиятини ҳар доим ахлоқ қоидалари асосида юритадиган дунёнинг етакчи фармацевтика компаниялари билан бирга ҳуқуқий механизмлар эркинлигини суиистеъмол қилаётган бошқа компаниялар ҳам бор. Қозоғистон бозорининг яна бир фарқли жиҳати давлат харидлари улушининг салмоқли экани ва шунга яраша давлатнинг аҳолини дори-дармон билан таъминлаётганидир. Шу билан бирга, айни пайтда Қозоғистондаги фармацевтика бизнеси нарх ва ахлоқий меъёрлар кескинлиги сабабли глобал фармацевтика бизнеси учун жозибасини йўқотмоқда ва афсуски, бу истеъмолчиларга фойда келтириши даргумон. Тез орада мажбурий тиббий суғурта жорий этилаётгани бир оз умид уйғотади, шунинг ҳисобига дори-дармон бозори, кам бўла-да, ўсиши мумкин.\nЎзбекистон фармацевтика бозори жадал ўсмоқда. Бу валютанинг эркин ковертацияси, мамлакат бозорининг очилиши ва аҳоли фаровонлиги ўсиши билан боғлиқ. Аммо Қозоғистондан фарқли ўлароқ, Ўзбекистон бозорида МДҲ ва учинчи дунё мамлакатларидан олиб келинаётган генериклар устунлик қилади. Қиммат асл ва генерик препаратлар сотилиши камлиги мамлакатда давлат харидларининг айтарли йўқлиги билан боғлиқ. Шу сабабли Ўзбекистон олдида қилиниши керак бўлган ишлар ҳали кўп: дориларни сотиб олишнинг аниқ, бозорнинг эса ахлоқий қоидаларини белгилаб олиш, мажбурий тиббий суғуртани ишлаб чиқиш ва жорий қилиш ва ҳк. Бу соҳада иш бошланди, аммо ҳали қийинчилик ва хатолар кўп бўлади. Бунга маҳаллий ишлаб чиқарувчиларга имтиёзлар берилаётганини мисол қилиб келтириш мумкин. Бу уларга солиқ тўловчилар ҳисобидан енгил фойда олиш имконини беради. Давлат маблағлари тақчиллиги билан бирга ушбу ислоҳотни амалга оширишда малакали кадрлар ва компетенциянинг етишмаслиги ҳам жиддий муаммолардир.\n− Ҳозир Қозоғистонда ишлаяпсизми? Ушбу мамлакатдаги ишбилармонлик муҳитини қандай баҳолайсиз? Улардан нималарни ўргансак бўлади?\n− Турли мамлакатлар билан фаол ва анчадан бери савдо қилиб келаётган ва улардан инвестициялар жалб қилаётган Қозоғистон минтақадаги бошқа мамлакатлардан кўра дунёдаги товарлар, хизматлар, қимматбаҳо қоғозлар, инсон потенциали ва ресурслар алмашувига кўпроқ боғланган. Боз устига, ушбу мамлакат олдига узоқни кўзловчи мақсадларни қўйган. Шулардан бири 2050 йилга бориб, энг ривожланган мамлакатлар ўттизталигига киришдир. Бинобарин, мамлакатдаги ишбилармонлик муҳити қўшнилариникига нисбатан анча яхши. Турли умумжаҳон рейтинг кўрсаткичлари ҳам шундан далолат беради.\nҚозоғистоннинг давлат хизматлари иши кўрсатиш бўйича стандартларидан ўрнак олса арзийди. Масалан, аҳоли ва тадбиркорларга хизмат кўрсатиш марказлари Ўзбекистондаги ягона дарча марказларини ривожлантириш учун яхши улги бўлади. Барча жараёнлар ва бажариладиган иш тартиби аниқ белгилаб қўйилган. Валюта режими ва қимматбаҳо қоғозлар бозори эркинлиги ҳурматга сазовор. Коррупцияга қарши курашга оид қонунлар ва тизимлар анча яхши ривожланган. Рўйхатни яна давом эттириш мумкин. Шу билан бирга, муаммолар ҳам ошиб тошиб ётибди – ҳамма нарса рисоладигидай деб бўлмайди.\n– Минтақамизга келмоқчи бўлаётган чет эллик инвесторларга нималарни тавсия қиласиз?\n– Мен давлат ёки хусусий кафолатларга қараб эмас, бозор ва тартибга солувчи қонун-қоидаларни оқилона таҳлил қилиб, инвестиция киритишни тавсия қиламан. Кўпинча имтиёзлар вақтинча бўлади. Шунингдек, “остонадаёқ” барча келишув ва мажбуриятларни ёзма равишда қайд этиб олишни маслаҳат бераман.\nЎзбекистонга сармоя киритаётган чет эллик инвесторларга берадиган яна бир муҳим тавсиям давлат ёки бошқа шериклар билан баҳсларни ҳал этиш масаласига тегишли. Чет эллик инвестор давлат ёки бошқа шериклар билан шартномалар тузаётганда эҳтимол тутилган баҳсли масалалар халқаро арбитражда кўриб чиқилишини талаб қилиши мақсадга мувофиқ. Сабаби, мамлакатларимиздаги судлар ижроия ҳокимиятидан тўлиқ мустақиллиги билан мақтана олмайди.\n− 2035 йилдаги Ўзбекистонни қандай тасаввур қиласиз?\n− 2035 йилда Ўзбекистонни ҳар томонлама фаровонликка эришган, ижроия органлари, парламенти, судлари ва ОАВ – барчаси фаолиятини профессионал тарзда, бир-биридан мустақил амалга ошираётган давлат сифатида кўраяпман, тўғрироғи, кўргим келади. Ўша давлатда ҳокимият сайланадиган ва ворислик бўлади, қонунчилик актлари ва давлат хизматчилари ватандошлар қулайлиги ва фаровонлиги учун хизмат қилади, унда инсонлар ҳуқуқидан ҳеч бир тўсиқларсиз фойдаланади, унда инсонлар ва компаниялар нафақат ташқи бузғунчи кучлар, қолаверса, давлатнинг ноқонуний аралашувидан ҳимояланган бўлади, унда хусусий мулкка эгалик ҳуқуқи ҳамма нарсадан устун бўлади, унда барча ватандошлар керакли даражада бепул тиббий ёрдам олади, шу билан бирга, қўшимча тиббий хизматлар олиш учун молиявий имкониятга эга бўлади, унда одамлар узоқ умр кечиради, чунки ҳаёт тарзи ва атроф муҳит бунинг учун қулай бўлади, унда ҳар бир киши ўзи учун муносиб ва турли-туман таълимни танлайди, унда иқтисодий, ҳуқуқий ва ижтимоий муҳит турли мамлакатлар ва минтақалардан келган кишилар яшашни истайдиган даражада яхши бўлади.\nPreviousPrevious post:6. Проек по подготовке новой редакции Уголовного Кодекса РУз.NextNext post:Рахмад Собиров: «Ақлли меҳнат қилишни ўрганишимиз керак»


“Дунë гўзали” мусобақасига муқобил “Исломий гўзаллик” танлови ўтказилди\nИндонезиянинг Бали оролида “Дунë гўзали” конкурсининг ўтказилаëтгани Индонезия мусулмонларининг норозилигига сабаб бўлди. “Дунë гўзали” конкурси танқидчилари бу танловга “исломий алтернатива” билан жавоб беришга қарор қилди.\nДунëдаги энг кўп мусулмон истиқомат қиладиган бу ўлкада чоршанба куни муслима аëллар ўртасида “Muslimah World” тадбирига старт берилди.\nФранс-пресс ахборот агентлигига кўра¸ “Муслималар гўзали” танлови “Дунë гўзали” конкурсидан фарқланади.\nБу танловда қатнашаëтган 20 нафар мусулмон соҳибжамоллари ҳижобни чиройли ўраш ва Қуръон тиловат қилиш бўйича беллашади.\nШу билан бирга танловда қатнашаëтган қизлар ҳижоб кийишга қай йўсинда қарор бергани ҳақидаги ўз ҳикоясини сўзлаб беришлари лозим бўлади.\n“Муслималар гўзали” танловини уч йил муқаддам рўмолини ечишдан бош тортгани учун телевидение суҳандонлигидан ҳайдалган Эка Шанти уюштирмоқда.\nЭка Шантининг матбуотга билдиришича, “Муслималар гўзали” танловида иштирок қилаëтган соҳибжамоллар ўзларида иффат, ҳаë, ибо ва ор тажассумини кўрсатиш билан биргаликда, муслима аëлнинг замонавий реаллик билан уйғун ҳаëт тарзини намоён қилади.\nКонкурсда индонезияликлардан ташыари Эрон, Малайзия, Бруней, Бангладеш ва Нигериядан келган соҳибжамоллар исломий либосларни ҳам кўз-кўз қилади.\nТошкентлик либос рассоми Лола Сайфий Москвада исломий либослар дизайни билан шуғулланади.\nЛола Сайфий эронлик рассомлар билан ҳамкорликда исломий либосларни тиккани боис “Муслималар гўзали” танловини қўллаб-қувватлайди.\n- Ислом маданияти, исломий меъморлик каби тушунчалар қаторида исломий либослар гўзаллиги бор. Масалан, мен бир-биридан гўзал ҳижоб, бурқа ва паранжиларни кўрганман. Бу исломий либосларни ўзига яраштириб кийган мусулмон аëлларнинг танлови бўлаëтганини қўллаб-қувватлайман, - дейди Лола Сайфий Озодлик билан суҳбатда.\nЛола Сайфий ўтган йилнинг 6 апрелида Татаристон пойтахти Қозонда ўтган "Islamic clothes" ("Исломий либослар") танлови иштирокчисидир.\nЛондонда истиқомат қилувчи ўз исми айтилишини истамаган ва ўзини эътиқодли муслима деб билган журналист аëл ҳижоблар танловига қарши эканлигини билдирди.\n- Қуръонда аëлларнинг ҳижобда бўлиши ҳақида аниқ кўрсатма борлигини менга ҳеч бир мулла кўрсатиб бера олмади. Фақат Бақара сурасида бир ишорат бор. Аммо бу ҳам эркак муллаларнинг интерпретацияси. Аëлларни ўраб-чирмаб ташлашни истаган эркаклар интерпретацияси. Қуръонда кўкракни яшириш ҳақида аниқ кўрсатма бор, аммо аëлларнинг буткул чимматга ўралиши лозимлиги ҳақидаги аниқ буйруқни менга ҳеч ким кўрсата олмади. Мен эътиқодни ташқи омил белгиламайди, деб ўйлайман. Эътиқод ва Оллоҳ севгиси қалб тўрида, - деди Лондонда истиқомат қилувчи журналист аëл.\nТошкентлик муслима аëл Мўътабар Аҳмедова "Муслималар гўзали” танловиниинг бир жиҳатига эътироз билдирди:\n- Танловда муслима аëлларнинг Қуръон тиловат қилишига қаршиман. “Аëлларнинг овози ҳам авратдир” деган тушунча бор. Аëлларнинг овози бошқаларнинг шаҳвониятини қўзғаши мумкин. Шу боис танловда уларнинг овози чиқмагани яхши бўлар эди. Умуман, Исломий гўзалликни намоëн қилиш маъносида бу танловни қўллаб-қувватлайман. Аммо “Дунë гўзали” конкурсини ва унда Ўзбекистон вакиласи қатнашаëтганини маъқул кўрмайман¸ - деди суҳбатдош.\n“Муслималар гўзали” танловида Ўзбекистон вакиласи иштирок этмаяпти.\nИндонезиянинг Бали оролида 8 сентябр куни бошланиб, 28 сентябр куни якунига етадиган “Дунё гўзали” конкурсида эса илк бора Ўзбекистон вакиласи - 18 ёшли Раҳима Ғаниева иштирок этмоқда.\nМўътабар Аҳмедова билан суҳбат


Фотима Амилова билан суҳбат\nБиз Рио-де-Жанейродаги Паралимпиада-2016 ўйинларида иштирок этиб, сузиш бўйича жаҳон рекордларини янгилаган ва ушбу мусобақаларда олтин, кумуш ва бронза медаллари соҳибасига айланган спортчимиз Фотимахон Амилова билан суҳбат уюштирдик.\nФотима Амилова ҳақида қисқа маълумот:\n«Амилова Фотимахон Равшанбековна – 11 февраль 1999 йилда Андижон шаҳрида туғилган, 17 ёшда. Ҳозирги кунда Қарши шаҳрида ота-онаси билан яшаб, Қарши Олимпиа захиралари коллежи 2-босқичида тахсил олади. Отаси - Амилов Равшан Кабулович, сузиш спорт тури мураббийси. Онаси – Амилова Зиёдахон, Болалар сув спорти турлари ихтисослашган спорт мактаби хамшираси. Акаси – Амилов Фарход, сузиш спорт тури билан шуғулланади. Қарши Давлат Университети жисмоний тарбия факультетини тамомлаган».\n100 метрга брасс усулида 1:12:45 ичида масофани сузиб ўтиб, жаҳон рекордини янгилади ва олтин медаль соҳибаси бўлди.\n200 метрга комплекс усулида 2:24:50 рекорд ичида масофани сузиб ўтиб, жаҳон рекордини янгилади ва кумуш медални қўлга киритди.\n100 метрга батрефляй усулида 1:04:72 ичида масофани саралаш босқичида сузиб ўтиб, паралимпиа ўйинлари рекордини янгилади ва бронза медалини қўлга киритди.\nрасмий каналимизга обуна бўлинг!\n- Фотима Паралимпиада-2016 ўйинларида сузиш бўйича мутлоқ ғолиб бўлиб, жаҳон рекордларини янгилаганингизда нималарни ҳис этдингиз?\n- Тўғрисини айтсам бошида ишонмадим. Барчасини кейинроқ англадим ва жуда ҳам қувондим албатта.\n- Нимага айнан сузиш спорт турини танлагансиз?\n- Сузишни кичкина вақтимдан истаганман, чунки катта акамлар сузиш билан шуғулланадилар ва уларга доим ҳавас билан қарардим. Мен 9 йилдан бери сузиш билан шуғулланаман.\n- Мураббийларингиз ким? Сизга сузишни ким ўргатган, акангизми?\n- Ҳозирги кунда мураббийим отамлар, Амилов Равшан Кабулович. Айнан улар мени сузишга ўргатганлар. Сузиш бўйича биринчи мураббийим амаким Амилов Рустам Кабулович. Улар шу натижаларга эришишимда катта ҳисса қўшган инсон.\n- Мусобақаларга бир-икки кун қолганда нималар қиласиз ва нималардан шу кунларда воз кечасиз? Бирон-бир ўзингиз учун ўрнатган қоидангиз борми?\n- Мусобақаларга оз вақт қолганда асосан акамлар билан баҳслашаман. Акам менинг рақибим бўлади. У билан ким ўзарга сузамиз. Мураббийим, отамлар «агар маррага акангдан биринчи бўб келсанг, албатта мусобақада ютасан», дейдилар. Бу бизнинг оиламизда анъана, қоида бўлиб қолган.\n- Мусобақа вақтида нималарни ўйлайсиз?\n- Мусобақа бошланишидан олдин мен бирон-бир ёқтирган мусиқани ёқиб, қулоқчинларни тақиб олиб, ҳеч ким билан гаплашмасдан диққатимни бир ерга жамлаб, асосан машғулотлар вақтида мураббийим ўргатган нарсаларни эслайман ва сузиш техникасини қайта-қайта ўйлаб оламан. Чунки ҳар бир спорт тури каби, сузишда ҳам техниканинг аҳамияти катта. Сузаётган вақтда техникага қатъий риоя қилиш керак. Ўшандагина яхши натижа кўрсатиш мумкин.\n- Фотима спортнинг инсон ҳаётидаги ўрни ва аҳамияти ҳақида нима дея оласиз? Спорт сизга нима берди?\n- Албатта биринчи ўринда спорт соғлом бўлишингизга ёрдам беради. Ундан кейин спорт инсонни иродали, кучли, сабрли бўлишга ўргатади. Спорт менга куч, ўзимга ишонч ва иродани берди.\n- Сузиш спорт туридан бошқа яна қайси спорт турлари сизга ёқади?\n- Баскетбол, синхрон сузиш спорт тури ёқади. Гоҳида машғулотларда ҳазил қилиб, синхрон сузишдаги элементларни бажаришга ҳаракат қиламан.\n- Агар сузиш билан шуғулланмаганингизда қайси касбни эгаллаган бўлар эдингиз?\n- Спортчи бўлмаганимда албатта психолог касбини танлаган бўлар эдим, чунки психологияга жуда қизиқаман.\n«Бир нарсани айтиб ўтмоқчи эдим. Мен Паралимпия ўйинларидаги ғалабамни Биринчи Президентимиз Ислом Каримовга бағишлайман ва уларга биз учун яратган барча шарт-шароитлар учун раҳмат айтаман».\n- Фотима қандайдур орзуингиз ёки мақсадингиз борми?\n- Орзуим Паралимпия ўйинларида ғолиб бўлиш эди. Орзуимга етишдим ва бундан ҳурсандман. Энди мақсадим бундан кейин ҳам доим ғолиб бўлиб, мусобақаларда яхши натижалар кўрсатиш.\n- Қандай мусиқани ёқтирасиз ва тинглайсиз?\n- Ҳар ҳил хонандалар қўшиқларини тинглайман. Аммо фақат реп ва рок йўналишидаги қўшиқлар ёқади. Баъзида кайфиятга қараб Бетховен мусиқасини ҳам тинглаб тураман.\n- Сузишдан бошқа қизиқишларингиз борми?\n- Инглиз тилига қизиқаман. Шу тилни мукаммал билишни истайман.\n- Қайси таомни ёқтирасиз?\n- Аслида менга фастфуд ёқади. Аммо биз тўғри овқатланиш рационалига катта эътибор бермасак бўлмайди. Доим фойдали овқатланишимиз керак. Спортчиларга газланган ичимликлар, турли фастфудлар, аччиқ ва шўр нарсаларни истеъмол қилиш мумкин эмас. Мен ҳам доим шу қоидаларга амал қилишга ҳаракат қиламан. Аммо фастфудни ёқтираман (кулади). Спортчилар ўрнатилган қоидаларга риоя қилмаса улкан натижалар кўрсатиш қийин бўлади. Спортнинг ана шундай ўзига яраша талаб ва қоидалари бор.\n- Қайси рангларни ёқтирасиз?\n- Менининг ёқтирган рангим қора, аммо ёрқин ранглар ҳам ёқади.\n- Севиб кўрадиган мультфильмингиз борми?\n- Ҳа бор. «Симпсоны» мультфильми.\nНашр санаси: 28-09-2016\nКвокка билан селфи!\nМашҳурларнинг саҳна ва кундалик либослари\nУмидахон ва Жамшид хонадонида шодиёна\nТоҳир Содиқов қизини узатди\nМашҳур турк актрисаси Туба Буюкустун\nНаргиза Салмонованинг никоҳ тўйидан суратлари\nНилуфар Усмонованинг қизи икки ёшда\nУмидахон она бўлди


Абдулла Арипов — Жаҳонгир Ортиқхўжаевнинг фазилатлари ва ютуқлари тўғрисида » Muzlik.uz - O‘zbekiston yangiliklari\nАбдулла Арипов — Жаҳонгир Ортиқхўжаевнинг фазилатлари ва ютуқлари тўғрисида\nЎзбекистон бош вазири Абдулла Арипов душанба куни шаҳарнинг янги сайланган халқ депутатлари шаҳар кенгаши сессиясида Тошкент ҳокими Жаҳонгир Ортиқхўжаевни «етакчи раҳбар ва замонавий менежер» деб атади, дея хабар берди «Газета.uz» мухбири. Аввалроқ амалдаги ҳоким Жаҳонгир Ортиқхўжаев Ўзбекистон президенти Шавкат Мирзиёевнинг тақдимномасига биноан пойтахт маъмурияти раҳбари лавозимига қайта тасдиқлангани ҳақида хабар берган эдик. Давлат раҳбарининг тақдимотини бош вазир Абдулла Арипов ўқиб берди. Кенгашда вакиллик қилган барча партиялар унинг номзодини қўллаб-қувватладилар. «Жаҳонгир Ортиқхўжаев 1975 йилда туғилган. Олий маълумотли, 1996 йилда Тошкент давлат иқтисодиёт университетини тамомлаган. У ҳозирги лавозимида 2018 йил декабридан бери ишлайди. Жаҳонгир Ортиқхўжаев иқтисодиёт ва қурилиш соҳасида етарлича тажриба тўплаган, замонавий тафаккурга эга етакчи кадрлардан», — деди у. Бевосита Жаҳонгир Ортиқхўжаев раҳбарлигида Тошкентда Tashkent City мажмуаси, президент мактаби, Абдулла Қодирий номидаги ижод мактаби, математик фанлари мактаби барпо этилди, Olmazor Business City ва Yunusobod Business City марказлари, Ғалаба боғи, Адиблар хиёбони барпо этилмоқда, дейилади тақдимномада. "Газета.uz"да реклама Биргина 2019 йилнинг ўзида 16590 хонадонли 371 кўп қаватли уй қурилиб, фойдаланишга топширилди. 1 миллиард 946 миллион доллар миқдоридаги тўғридан-тўғри хорижий инвестициялар ўзлаштирилди, умумий қиймати 420 миллион доллар бўлган 151 лойиҳа амалга оширилди. Пойтахт корхоналари томонидан 247 миллион долларлик маҳсулот экспорт қилинди — бу кўрсаткич 9,7 фоизга оширилди. Йил якунлари бўйича маҳаллий бюджетга тушумлар 6,7 трлн сўмдан ошди, бюджетнинг даромад қисми бўйича режа 743 млрд сўмга оширилди. «Ўтган давр мобайнида Жаҳонгир Ортиқхўжаев ўзини мамлакатдаги ижтимоий-иқтисодий ислоҳотларнинг мақсадларини тушунадиган ва аниқ вазифаларни самарали бажаришга қодир бўлган фидойи ва ташаббускор раҳбар сифатида намоён этди», — дея ўқиб эшиттирди бош вазир Президент администратсияси раҳбари Зайнилобиддин Низомиддинов томонидан имзоланган тақдимномадан. Абдулла Арипов Жаҳонгир Ортиқхўжаевни «замонавий фикрлайдиган, ишини замонавий даражада ташкил қила оладиган, келажакни кўра оладиган етакчи раҳбар ва замонавий менежер» деб атади. «Унинг раҳбарлиги остида Тошкентнинг замонавий замонавий қиёфаси пайдо бўлди. Қисқа вақт ичида янги бино ва иншоотлар юқори сифатда барпо этилди. Лойиғини беришимиз керак. Чунки илгари бино ва иншоотлар тез ва шошма-шошарлик билан қурилар, кейин бир мунча вақт ўтгач [охирига етказиб қўйиш учун] қурувчиларни юборишга тўғри келар эди. Жаҳонгир Абидович иштирокида ёки бошчилигида қурилган бино ва иншоотларда эса фойдаланишга топширилгандан сўнг, камчиликларни текшириш ёки йўқ қилишнинг ҳожати йўқ. Чунки бу киши ишни мукаммал савияга олиб чиқади», — дея таъкидлади ҳукумат раҳбари. Бош вазир Тошкент ҳокими томонидан асос солинган компаниялар муваффақияти тўғрисида бир нечта мисоллар келтирди. «Озарбайжонга ташрифимиз чоғида энг замонавий меҳмонхонанинг турли хоналарида Жаҳонгир Артйххўжаев томонидан асос солинган Artel компаниясининг маиший жиҳозлари борлигига гувоҳ бўлдик. Нафақат Озарбайжонда, балки Қозоғистонда, Россияда ҳам… Президент номидан Афғонистоннинг Мозори Шариф шаҳрига ташриф буюрганимизда, у ерда барча эълонлар араб тилида ёзилган эди, мен лотин алифбосидаги учта реклама — Akfa, Artel ва Crafers рекламаларини кўрдим. Жаҳонгир Абидович қайси соҳада бўлмасин, барчасини юқори савияда бажаради», — деди у. Абдулла Арипов, шунингдек, президентнинг Тошкентни ободонлаштириш ҳақидаги топшириғига ҳам тўхталиб ўтди. Унинг айтишича, ишлаб чиқариш корхоналарини пойтахтнинг чеккасига кўчириш, шаҳарнинг ўзида эса «аҳолига юқори даромад ва маош берадиган» хизмат кўрсатувчи компаниялар сонини кўпайтириш режалаштирилган. «Жаҳонгир Абидович ушбу жараённи амалга ошириш учун тўғри ёндашувни танлади. У шошилмади, яхши тавсиялар берадиган соҳадаги яхши мутахассисларни таклиф қилди. Масалан, Cushman & Wakefield ва PricewaterhouseCoopers консалтинг компаниялари. Президентнинг Тошкент [объектлари]га ташрифи чоғида ушбу масалалар бўйича ҳисобот тақдим этилди, муҳтарам президент ушбу ғояларни қўллаб-қувватлади», — деди у. Ҳукумат раҳбарининг таъкидлашича, президент Тошкентни нафақат Марказий Осиёда, балки минтақадаги энг йирик марказлардан бирига айлантириш бўйича таклифлар билан танишган ва қўллаб-қувватлаган. «Мана, кўчанинг нариги томонида Tashkent City, бундан икки йил олдин президент бу ерга келиб, лойиҳани бошлаганида ҳеч ким ишонмаган. Дастлаб, Жаҳонгир Абидович, у ҳали ҳам тадбиркор бўлиб ишлаётган пайтда, Tashkent City қурилиш дирекциясининг бошлиғи этиб тайинланди. Қурилишнинг биринчи босқичи ўз вақтида ва юқори даражада якунланди. Сизнинг эътиборингизни янги йил арафасида ўрнатилган махсус камералар томонидан Tashkent Cityга 900 мингдан ортиқ киши ташриф буюрганини қайд этилганига қаратмоқчиман. Яъни, Жаҳонгир Абидовичнинг меҳнати натижасида одамлар бемалол кўчага чиқишлари ва кўчаларда сайр қилишлари учун қулайликлар яратилган», — деди бош вазир.\n«Олдимизда бемисл даражада кўп иш бор» — Жаҳонгир Ортиқхўжаев\nБош вазир ва ҳоким Тошкент узра вертолётда парвоз қилди


«Эркакчилик»: кўнгилга келган ишни қилишми ёки...\n15:46 / 19.07.2017\nАслида, бу мавзу сийқаси чиққанларидан бири. Чиройли ёритиш учун эриниб турган илҳом парисининг айбини иқтибослар хазинасидан уч-тўрт мисра билан ёпиб юборса, кифоядек. Лекин бу сафар барча иқтибослару аввал юритиб бўлинган фикрлардан қочган ҳолда жуда оддий, жўн, халқнинг тилида айтганда - «кетмончасига» фикр юритмоқчиман. Бўлмаса қалам сарсон. Қоғоз увол.\nМиллатимиз миллат бўлибдики, эркакларнинг мавқеини улуғлаб, бошқа бирор миллатда учрамас сифатлар билан алқаб келади. Ҳазрати эркак! Шу сабабданми эркакларни танқид қилиш, айбини ошкора айтиш андишасизликка йўйилади. Мен ҳам шу андиша янглиғ пардани бир учини кўтаришга жўяли сабабсиз жазм қила олмасдим, албатта. Лекин қалам аҳлининг туйғулари исён қилса, фақат қоғозгина жиловлай олади холос...\nБозорлик тўла рўзғор халталарим қоқ аср жазирамасида малол келиб, бозор дарвозаси томон оғир одимлаб борар эканман кираверишда оёқлари остига икки челак ўрикни олиб, харидор чақираётган қўшним Марғуба опага кўзим тушди. Кўчамиз бошидаги мактабда физикадан дарс берадиган бу аёл савдо қилишидан бехабар эдим. Очиғи ҳайрон бўлдим. Олий маълумотли педагог. Эрининг хурмача қилиқлари туфайли бироз нотинчлигини айтмаса, бинойидай оила. Ўзимча (ўзбекчилигимиздан айланай) сўрашишга кетадиган вақтимни чамалаб чумолидай топган-орттирганини уйига ташиб кетаётган оламонга сингиб кетишни мўлжаллаб турганимда, қўшнимнинг нигоҳларини ҳис қилдиму, ноилож жилмайганча у томон юрдим. Одатдаги айланай-ўргилайимиз давомида сездимки қўшним бу ҳолатда кўришганимиздан анча хижолатда. Вазиятни юмшатиш учун тезроқ хайрлашарканман иложи борича самимийгина қилиб: “Ҳафсалангизга қойил қўшни, куни кеча шарбат-у компот ёпаётган эдингиз. Ортганиниям увол қилмай, олиб чиққанингизни қаранг”, дедим. Қўшним негадир дув қизардию, кўзини ерга қадаганича хижолатомуз жилмайди: “Тирикчилик...”\nКечқурун дастурхон бошида йиғилиб, эримни (оила боши ахир) овқатга қошиқ суқишини кутиб тургандик ҳамки, кўчадан беўхшов бақир-чақир овози эшитилди. Эрим деразадан қарадию, қовоғи солинди. “Уфф... Рустам ака яна ичиб олибди”. “Қайси Рустам?” “Ҳа, мана қўшнинг-да. Марғуба опанинг эри”.\nПастдаги бақиришу сўкинишлар тинавермагач, эрим болаларга бир қараб қўйдию, яна ойнадан бош чиқарди: “Ҳой Рустам ака, нима қилганингиз бу ака, болалар бора... Нима қилардиз-а шунча ичиб?”. Пастдан яна ўша беўхшов овоз хириллаб бақирди: “Эркакчилик бу укам, эркакчилик!!!”.\nИшонаманки, кўпчилик учун бундай воқеалар янгилик эмас. Кўзимиз пишиб, дийдамиз ҳам қотиб кетган. Таниш-билишларимиз орасида эса шунга ўхшаш инсонлар топилади. Орамизда ҳаттоки «эркак бўгандан кейин ичади-да», дейдиганлар ҳам йўқ эмас. Лекин деярли барча аслида нафс олдидаги ожизлик бўлган иллатларнинг номини эркакчилик, дейишимиз шу тушунчага нисбатан ноҳақлик эмасми? Бу тушунча асли нима эдию, йиллар оша уни нимага айлантирдик? Эркак янглиғ номнинг залвори эртаклардагина қолгани рост бўлдими?\nЯқин ўтмишни олайлик. Боболаримиз замонида фарзанд доғидан қўрққан оналар ожизалигига бориб, ватан ҳимоясига отланган ўғилларининг йўлини тўсса, йигитларнинг ори келарди: «Она бормасам бўлмайди. ЙИГИТЧИЛИК ахир...». Армияга фақат «ўқишим учун қўшимча балл керак», деб бораётган йигитчаларга ибрат эмасми? Ногирон ҳолида қайтганлари ҳам хотинининг сут-қатиқ сотиб топган нонига қараб ўтирмай, меҳнат қилганда, сенга шу ҳолингда нима азоб, деганларга жавоби шу бўларди - «эркакчилик...». Етти мучаси соғ бўла туриб аёлини ишлаш учун чет элларга юбориб, ўзи чойхоналарни макон тутган эркакларга ибрат эмасми? Қийинчилик пайти уйда қолган охирги икки луқма ризқини аёли-ю болаларига едириб, “мен кўчада еб келгандим”, деб алдагандаям эркакнинг кўнглидан ўтган сўз шу бўларди - «эркакчилик!». Оиласининг ризқини қийиб, ҳою-ҳавасларга берилаётганларга ибратмасми ахир?\nЭркакнинг улуғлиги ҳам шунда бўлганки, у доим элнинг, жамиятнинг, оиласининг бошига нимаики мушкулот келса, елкасини тутиб, ҳар қандай хавф-хатардан керак бўлса, кўксини қалқон қилиб ҳимоя қилиб келган ва буни фидойилик эмас муқаддас бурч, деб санаган. Аслида, эркакчилик тушунчаси ҳам том маънода шулардан иборат эмасми? Ҳозирги кунда эркакчилик деганда аёлларга уятли саналган барча номаъқулчиликларни кўнгилга келган тарзда қилаверишга бўлган асоссиз хуқуқни тушунишимизни тан ола оламизми? Ҳурматли замонамиз эркаклари, ўзлигингиздан келиб чиқиб, ўзингизга шу саволни бериб кўрингчи: эркакчилик аслида ҳуқуқми ёки мажбуриятлар?


24 июнь, 2021, 07:43\nТеглар:Питер Хюистра | ФК Пахтакор | ФК Андижон | Суперлига\n"Пахтакор" бош мураббийининг ўйиндан кейинги муносабати.\n“Пахтакор” – “Андижон” (1:0) ўртасидаги учрашувдан кейин мезбонлар устози Питер Хюистра ўйин ҳақидаги фикрларини билдирди.\n- Ўйинни яхши бошладик. Гол урилгунга қадар тез ҳаракат қилдик, чиройли ҳужумдан тўп киритдик. Бироқ кейин ўйинимиз сустлашиб кетди. Суръатни ошириш учун ўзгаришлар қилдик, аммо бу самара бермади.\nЎз навбатида рақибни охиригача ўйнагани, бизга муаммо яратганига олқишлаб қўйишни истардим. Улар очко билан қайтишлари ҳам мумкин эди. Бундай қийин баҳслар мавсум давомида учраб туради. Шундай оғир беллашувда ғалаба қозонганимиз жуда муҳим. Таъқибчилар билан орадаги фарқни ошириб олдик.\nФутболчилар ва жамоа доим юқори ҳолатда бўлавермайди. Баъзан юқорига чиқиш, пастга тушиш кузатилади. Ишлашда давом этамиз ва ўз ўйинимизни кўрсатишга интиламиз.


Чумолиларни қуриш техникаси рентген нурлари ёрдамида ўрганилди\nКалифорния Технология Институти (Caltech) олимлари чумолилар қандай уяларини қуришини аниқладилар. Тадқиқотлар шуни кўрсатдики, улар 7,5 метргача чуқурликда бутун ер ости "шаҳарларини" яратадилар, деб ёзади Proceedings of the National Academy of Sciences.\nОлимлар чумолилар туннел қуришда қандай онгли равишда ҳаракат қилишини аниқлашга ҳаракат қилишди. Маълумки, уларнинг уяларида кенг тармоқли ўтиш жойлари ва ихтисослаштирилган уяларнинг кенг тизими - кичик чумолилар учун "болалар боғчалари", чиқиндиларни сақлаш жойлари ва бошқалар мавжуд.\nТажриба давомида олимлар чумолиларни тупроқ идишларига солиб, уларнинг ҳаракатини рентген аппарати ёрдамида кузатдилар. Маълум бўлишича, чумолилар қутининг ён томонларида туннел қазишни афзал кўришган, чунки у энг кам меҳнат талаб қилган ва иложи борича тўғри йўлни танлаган.\nОлимлар чумолилар туннелларни физика қонунларига мувофиқ қуришини аниқладилар. Шундай қилиб, улар тупроқдаги энг бўшашган доналарни олиб ташлайдилар ва ўзига хос ҳимоя "камарини" яратадилар. Бу билан улар девор босимини пасайтиради ва қулаб тушишини олдини олади.\nАммо, тадқиқот муаллифлари таъкидлаганидек, чумолининг бу ҳаракатлари онгли равишда бажарилмайди, балки инстинктга бўйсунади. Уларнинг қўшимча қилишича, чумолилар уя қуриш технологияси одамларга мустаҳкам туннеллар қуришда самарали фойдаланиш имконини бериши мумкин экан.


Аҳмаджон МУХТОРОВ | Jahonnoma\nPosted on January 17, 2008 by Jahongir Muhammad\nСЎЗ МУЛКИ ЖАҲОНГИРЛИГИГА ДАЪВОГАР\n“Ёш ленинчи” (Туркистон) газетаси- 1990 йил 6 январ 5-(13441)\nБитилмаган бир қоида бор: шогирдлар устоз ҳақида ёзишса ярашади. Неча йилларки, ана шу анъана давом этиб келмоқда. Жумладан, мен ҳам кўп азизларнинг улуғ йўллари, ҳаётни безаган умрлари, сизу бизга сабоқ бўлган дунёлари хусусида кўп ёзганман. Аммо шогирдим ҳақида илк бор қўлга қалам олишим.\nБунинг сабаблари анча. Аввало шогирд мисоли фарзандинг каби дил риштаси. Ота-боболаримиз ўғил – қизларни мақташнию кўз-кўз қилишни олижаноб иш деб ҳисобламаганлар. Қолаверса, мақтов туфайли шогирдни талтайтириб қўймасмиканмиз деган истиҳола бор. Хуллас, кўзга кўринмас хитой деворлари-ю, андиша ва минг ўй-хаёллар у ҳақда дадил бир сўз айтишга йўл қўймас эди. Назаримда, энг асосийси ҳақиқий шогирдсизлик ҳамда унинг , яъни толиби шогирднинг келажагига шубҳа билан қараш ҳисобланган.\nҲа, замон ҳам, макон ҳам, тарих ҳам минглаб оқпадар шогирдлар бўлгани ва борлигидан гувоҳлик беради. Ҳаётлигида устозим деб, сўнг унинг пок юзига қора чаплаганларни ким билмайди? Устозининг қабрига қарамай ўтган, бошқаларга қўшилиб уни ҳақоратлаган, ўзгалар билан бир тараф туриб, бузургини ер билан яксон қилиш учун қўл кўтарганлар озми? Балки шунинг учун ҳам устозлар кўп ҳолларда чурқ этмай, дунёдан индамайгина, ҳеч бўлмаганда, шогирдлари ҳақида икки оғизгина на у ёқлик, на бу ёқлик сўз айтиб кетгандирлар? Хуллас, бу мушоҳадаларимда ҳаётда кўрганларим, эшитганларим, билганларимнинг бир бўлагини ифодаладим.\nҲа, шогирд ҳақида чўчимай, иккиланмай, шубҳаланмай сўз айтиш ҳар кимга ҳам насиб этавермайди. Бироқ мен шогирдим тўғрисида дадил гапириб келаяпман ва бугун у ҳақдаги фикирларимни қоғозга туширдим. Чунки у талтайиб кетмаслигига, ишонч ва умидларимни поймол этмаслигига асосим бор! Бу асослар – йиллар! Бу асос – ҳар кунлик суҳбатлару баҳслар, соғинчлар!\n… Бир куни газета саҳифасининг қораламасини ўқиб ўтирган эдим, эшик “шиқ” этиб очилди-ю, қорасоч бир йигит мўралади-да, яна эшикни ёпиб қўйди. Орадан анча вақт ўтиб бу ҳол боз такрорланди. Мен ишимни, яъни сатрларни ҳижжалаб ўқишда давом этавердим. Эшик учинчи марта очилганда:\n– Нима гап? – дедим.\n– Мен Маматов Жаҳонгир…- дея олди ҳалиги йигитча етти марта ютиниб.\n– Тошкентдан Самарқандга келдим, ишга олсангиз!\nРедаксияга ишга қабул қилиш мураккаб. агар унинг кимлигини, қалами қандайлигини билмасангиз, бу мураккаблик ўн карра кучаяди. Бунинг устига, бутун фикри-зикрим сабил саҳифада. Жуда жиддий ҳужжатни эълон қилаётган эдик. Редаксияда ишчи кучи етарли эмас. Навоий вилояти тузилиб, баъзиларни янги ташкил этилган газета редаксиясига юборганмиз. Шу боис “хабар олиб туринг” деб жавоб қилдим. Йигитча шув этиб қизарди-да, шарт бурилиб чиқиб кетди. Орадан бир ҳафта ўтар-ўтмас саҳифада ширин бир лавҳани ўқиб қолдим. Жомбойда бунақа ёзадиган йўқ эди, редаксияда яхшилаб таҳрир қилишибди-да, деб ўйладим. Икки кундан кейин яна шу имзога кўзим тушди. Энди унинг публисистикаси саҳифада турар эди. Албатта, унча-мунча қалам уришга тўғри келди. Аммо унинг нимасидир бор эди.Муаллифни чақиртирдим, келмади. Сўнг масъул котибга буюрдим:\n– “Самарқанд ери саҳовати”ни шу йигитга топширинг, қани қандай ёритади?\n– У сал осмонда шекилли, чақиртирганингизда келмадику…\n– Нима иш қилар екан?\nУлуғбек номли совхозда директор муовини, ўзи ТошДУнинг журналистика факультетини битирган.\n– Ундай бўлса, у ерда нима қилади?\n– Тошкентда кечки бўлимда ўқиб, кундузи газеталарда ишлаган экан, “Тошкент ҳақиқати”, “Қишлоқ ҳақиқати”, кейин радио… Ҳалиги “Табаррук замин” программасини шу йигит тайёрлар эди.\n– Ҳа-ҳа, биламан, эсимга тушди, нега “осмон”да юрибди?\n– Иш сўраб келган экан. ”Кўзойнакнинг юқорисидан қараб “йўқ” дедилар” дея ранжибди.\n– Уни дарров ерга туширамиз қўямиз!\nШундай дедим-ую унинг катта бир мақоласи остидаги имзога “Ленин йўли” газетасининг Жомбойдаги муваққат мухбири” деб қўшиб қўйдим. Қаламкашга бир дунё бойлик эмас, бир оғиз ширин сўз кифоя. У редаксияда пайдо бўлди. Анча суҳбат қурдик. Фикирлари тиниқ, мулоҳазаси дуруст.\n– Душанба кунидан қишлоқ хўжалиги бўлимига келиб ишлайверинг, – дедим унга.\n“Хўп” деб чиқиб кетди-ю, келмади. Сўнг Жомбойга оиласи билан кўчиб борганини, иши яхши эканлигини рўкач қилди. Мен унга деярли ҳар куни топшириқ бераман. У эса “қани ким енгилади” деб ўйласа керак, эррталаб мақолани ҳозирлаб келади. Хуллас, нафақат менга, ҳайъат аъзоларига ҳам унинг чаққонлиги, топқирлиги маъқул тушди.\n– Мана буйруқ, бўлимни қабул қилинг, – дедим бир куни.\n– Райком жавоб бермаяпти, – деди.\nЖомбой ноҳия партия комитетига хат ёздим. Жавоб бўлмади. Кейин биринчи котибга қўнғироқ қилдим. “Ўзимизга керак” деди. Иккинчи хатга ҳам жавоб олинмагач, вилоят партия комитетига мурожаат қилдим. Шундан кейин жавоб беришди.\nБу воқеани батафсил эслашимнинг боиси бор. Олдинги йили казо-казолардан бири Ўзбекистон Компартияси Марказий Комитетининг ўша кездаги иккинчи котиби В.П.Анишчев номига унинг ҳақида бўҳтоннома уюштиради. Ана шу узундан узун хатда, жумладан, шундай дейилади: “У ошна оғайнигарчилик туфайли Жомбойга бориб партияга ўтди, сўнг бирданига вилоят газетасида бўлим мудири бўлди, олти ой ўтмай, партия турмуши бўлимига бошлиқ этиб қўйишди.\nБўҳтон хатни тўрт ой текширишди. Бу пайтда у жумҳуриятда иқтидорли қаламкаш сифатида танилган ва Самарқандда дами анча ўткир шахсларнинг “думи”ни босган эди. Шу боис ”ундан бир нарса топиш ва калишини тўғрилаб қўйиш” вазифа қилиб олинган эди. Афсуски, у “Ленин йўли” газетаси редаксиясида КПСС аъзолигига қабул қилингани, редаксияда ошна оғайнигарчилик бир тийин эканлиги, бу ерда қалам қандайлиги иш беришини рақиблар билардилар. Тўғри, Жомбойда уни партия аъзолигига номзодликка қабул қилишган. У бригадир эмас, катта совхознинг кўзга кўринган раҳбарларидан эди. Бунинг устига, бу лавозимда ишлаётганлар вилоят партия комитети номенклатурасида турардилар. Қолаверса, улуғбеклик коммунистлар унинг қобилиятига, меҳнатига қараб баҳо беришган. Шу сабабдан текширувчилар КПСС Устави талабларига тўла риоя қилинган дея хулоса чиқаришга мажбур бўлдилар. Яқинда унинг кундалик дафтари қўлимга тушди. Бир неча йиллардан буён қидириб юрган нарсаларим ана шу дафтардаги сатрларга жо бўлган эди. Мана сиз ҳам бироз кўз югуртиринг, энг аввало самимиятни илғаб оласиз.\n“Самарқанд шаҳридан Панжакент кўчаси бўйлаб Ургут тарафга тўрт километр чамаси юрилгач “Обимашҳад” деган ёзувга кўзингиз тушади. Шу ердан анча пастликда булоқлар сувини жамлаб Обимашҳад ариғи оқади. Ариқ ёқасида тарихи минг йилларга бориб тақаладиган “Пулимурғоб” қабристони бор. Унинг бир четида ёнма-ён уч қабр турибди. Мен учун жуда азиз зотларнинг жасади шу ерга қёйилган. Сағана тошларидан бирида шундай ёзувларни ўқийсиз:\nҲали мен дунёга келмасимдан олдин онам оғир дардга учраганлар. Оққон касали у зотни йилдан йил “сўриб” борди. У кишини жуда яхши эслайман. Ёлғиз ўғил бўлганим учунми, беш қизларини койиб, мени аярдилар.\nБир куни синф раҳбаримиз уйга келди. Онам билан нималарнидир гаплашди. Билсам, директор “Медал учун 350 сўм керак, харажати бор” деганмиш…”\nУнинг гувоҳномасида фақат аъло баҳолар, аммо олтин медал беришмади. У ноҳақликка илк бор шунда тўқнаш келди. Лекин адолатсизликка қарши курашувчан бўлишини тасаввурига сиғдира олмас эди. Онадан айрилдию отадан айрилди. Етимлик азобини тортди. Тошкентга келиб ҳам ўқиди, ҳам ишлади. Қишлоқдан чиққан бу йигитга на ошнаси, на оғайиниси ёрдам қилди. Уни яхши одамлар, инсонпарвар кишилар қаватларига олишди. Меҳнатдан, айниқса энг заҳматли иш – газета ишидан қочмади. Кимдир уни сургундаги захматдан ҳам оғир деган экан. Ҳақ гап!\nХуллас, у “Совет Ўзбекистони” газетасининг Самарқанд вилояти бўйича мухбири этиб тайинлангач, ярқ этиб кўзга ташланди. Мен шунда меҳнатларим зое кетмаганини англадим. Унинг қалами обдон чархлангунча, феъли журналист халқига мослашгунча, устозлик меҳрини аямадим, десам мақтаниш бўлмас.\nСамарқандда уни деярли ҳамма танийди. Кимдир “Совет Ўзбекистони” да босилган ўткир мақолалари, фелъетонларини, яна кимдир “Қишлоқ ҳақиқати”да чоп этилган публисистик чиқишлари, ижтимоий очеркларини, яна биров “Муштум”даги ҳарбу зарбларини, “оинаи жаҳон”даги кўринишларини,”Ҳаёт қувончлари ва ташвишлари” нинг Самарқандга бағишланган кўрсатувини билади. Ҳамма-ҳаммасида унинг далиллиги, қатъияти, журъати кўзга ташланади. Ҳали мухбирлар партия ходими ҳақида мулоҳазали мақола ёзишни орзу қилишганда, у бир неча райкомлар фаолиятини биринчи котиби билан қўшиб фош этиб ташлаганини биламиз.\nМасалан, “Совет Ўзбекистони”да босилган “Иштихонда ишчанлик етмайди” мақоласини яхши эслайман. Адолатсизлик, ноҳақлик хусусидаги “Ҳомийлар”, “Ҳақиқатнинг кўзи кўр эмас”, “Бир коммунист тақдири”, “Таъқиб”, “Суд”, “Қаро кўзим келу…”, “Бўҳтон” сингари мақола ва фельетонларида ўнлаб кишиларнинг ташвишларига шерик бўлди, дардларига малҳам қидирди. Туҳмат туфайли қамалиб кетган бир неча киши унинг чиқишларидан кейин партияга, ишига тикланди, қанча одамларнинг ҳақиқатга ишончи ортди, айни пайтда ноодиллар аёвсиз танқид остида қолдилар. Бундай кезда журналистга жуда қийин. Бизда ҳали ҳам “мен айбдорман” дейдиган мард оз. Шу боисдан Жаҳонгир Маматовга осон кечмади. Унинг устидан бўҳтонлар битишди, қўрқитишди, аммо у чекинмади.\nКўп одамлар мендан илтимос қилишган: “Шогирдингизга айтинг, шуни ёзмасин!” Айтсам ёзмаслигини, сўзимни икки қила олмаслигини биламан. Аммо бирор марта ҳам унга “фалончини ёзма”деб айтмаганман. Бу аввало ўзимнинг виждонимга хилоф бўлса, қолаверса, ижодкорнинг фикрини, қарашини, курашини синдириш керак эмас, аксинча унга мадад бўлиш зарурлигини ўз ҳаётимдан яхши биламан. Мен Жаҳонгирни атайлаб ажратиб кўрсатаётганим йўқ. Жомбойликлар ишонч билдириб 293-сайлов округидан унинг номзодини Ўзбекистон ССР халқ депутатлигига кўрсатишди. Улар хато қилишмаганини таъкидламоқчиман, холос.\nКўзбўямачилик, қўшиб ёзиш ҳақида 1984 йилдан эътиборан гапира бошладик. Лекин Самарқанд вилояти “Ленин йўли” газетасининг 1983 йилги саҳифаларини варақласангиз, кураш эртароқ бошланганини сезасиз. Мен Жаҳонгирнинг “Намоз ботир” деган очеркини ҳамон эслайман. У қўшиб ёзиш қурбони бўлган жомбойлик бир пахтакорнинг қисматини 1983 йилда жуда қатъият билан газета саҳифасига олиб чиққан эди. Буни жомбойликлар яхши хотирлашса керак. Биз ўзига ўзи ўт қўйган аёллар ҳақида энди гапира бошлаганимизда “Қишлоқ ҳақиқати” унинг “Аянчли қисмат” сарлавҳали ижтимоий очеркини босган.\nБугун мен шодман: одамлар шогирдимга ишонишди. Бу менинг ҳам орзуим эди. Жаҳонгир ана шу масъулиятни ҳис этади, нафақат жомбойликларга, балки бутун Самарқандга астойдил хизмат қилади. Чунки унинг қалбида дарди бор, бу – ноҳақликка, адолатсизликка қарши кураш дарди, оддий одамларни бахтиёр кўришга умид дарди! Худди ана шу нарса унинг сайловолди дастурида ҳам ифодасини топган. Мен ҳеч иккиланмай унга ишончли вакил бўлдим. Адолатсевар жомбойликларни 18 феврал куни Жаҳонгир Маматов (Жаҳонгир Муҳаммад) номзодини қўллаб овоз беришга даъват этаман!\nЎзбекистон Журналистлар уюшмаси бошқарувининг раиси, СССР Олий Советининг аъзоси.\n« Yodgor OBID ЯҚИН МОЗИЙ »\n[…] Jahongir Muhammad: “IAK“ 3. Ahmadjon Muxtorov: “So’z mulki Jahongirligiga da’vogar“ 4. Yodgor Obid: “Otash qalb uchqunlari“ 5. Gulchehra Nurullayeva: Munosabat 6. […]\nЖАҲОНГИР МАМАТОВ « Jahonnoma, on August 22, 2012 at 11:05 pm said:\n[…] 3.Аҳмаджон Мухторов: “Сўз мулки жаҳонгирлигига даъвогар” […]\nBiography « Jahonnoma, on August 22, 2012 at 11:15 pm said:\n[…] www. jahonnoma.com 2. Jahongir Muhammad: “IAK” (memoir) 3. Ahmadjon Muxtorov: “So’z mulki Jahongirligiga da’vogar“,(Ahmadjon Muktorov, chairman of Uzbek Jounalist Association, published “Nominee for […]


Форекс/Forex видео | Индикаторлардан фойдаланиш\nИндикаторлардан фойдаланиш бўйича ўргатувчи видео\nМазкур саҳифада техник индикаторлар тўғрисида ахборот берилган бўлиб, улар ёрдамида сиз савдони техник таҳлил қилишингиз мумкин, бу билан сиз узоқ муддатли давргача унинг самарадорлигини оширасиз.\nИндикаторлар — нархларнинг ўзгариши тўғрисидаги тарихий маълумотларни тадқиқ этишда қурилган техник таҳлилнинг асосий воситаларидир. Мазкур таҳлил тури асосида статитстик ва математик ҳисоб-китоблар ёрдамида нарх графикларини муфассал ўрганиш ётади. Бу ҳисоб-китобларнинг натижаси турли хил индикаторлар ҳисобланади, бу индикаторлар трейдерга жорий вазиятни таҳлил қилишда ёрдам беради.\nТехник таҳлил умумий таҳлилнинг муҳим методларидан бири ҳисобланади.\nИндикаторлар орасида иккита энг катта гуруҳни ажратиш мумкин - бу жорий нарх трендини ажатишга имкон берувчи тренд индикаторлари ва осцилляторлар - ён тренднинг (флетнинг) ривожланиш тенденцияларини акс эттирувчилар.\nВидео-дарслар сизни техник индикаторларни танлашга йўллайди ва уларнинг параметрларини қандай бериш ҳамда ўзгартириш кераклигини тушунтиради.\nАммо шуни ёдда тутиш лозимки, индикаторлар узатадиган сигналлар тавсия берувчи хусусиятига эга, чунки нархларнинг ўзгаришини аниқ башорат қилиш мутлақо мумкин эмас. Шунинг учун фақат уларга ишониб қўйиш керак эмас, балки таҳлил қилишнинг бошқа воситаларини ҳам қўллаш маъқул.\n"Боллинджер полосалари" индикатори\n"Боллинджер полосалари" техник индикатори нархлар ўзгаришининг оралиғини ва тезлигини кўрсатиб, бозор воситасининг нарх ҳаракатининг катта қисмини қамраб олишга имкон беради. "Боллинджер полосалари" харид қилишга ёки сотишга сигнал беради, лекин бозор воситасининг бўлажак ҳаракат йўналишини белгилаб бермайди. Индикаторнинг ишлаши тўғрисида бизнинг видеоматериал туфайли кўпроқ маълумотни билиб олиш мумкин.\n"Бозор фракталлари" индикатори\nТехник таҳлил бўйича китоблар муаллифи ва таниқли трейдер Билл Вильямс ишлаб чиққан "Бозор фракталлари" техник индикатори бозор тенденциялари тўғрисида ҳукм юритишга имкон берувчи нарх экстимумларини топади ва белгилаб қўяди. Фрактал камида бешта бар кетма-кетлигидан иборат бўлиб, унинг ўртачаси энг юқори максимумга ёки энг паст минимумга эга, шу туфайли индикатор анча юқори аниқликка эга. Индикаторнинг графикдаги мисоллари билан муфассал тавсифиини сиз тақдим этилган видеодан топасиз.\n"Сирпанувчи ўртача" индикатори\nВидеоролик энг кўп тарқалган ва оддий бўлган, "Сирпанувчи ўртача" индикаторига бағишланган бўлиб, у маълум бир вақт оралиғидаги нарх кўрсаткичининг ўртача қийматини акс эттиради. Индикаторнинг бўш томони ён трендда ёлғон сигналларнинг мавжудлиги ва сигналларнинг кечикиши ҳисобланади.\n"MACD" осцилляторининг башорати аниқлиги кўп жиҳатдан бозорнинг ўзгарувчанлигига боғлиқ, чунки асбобнинг ишлаши кичик тартибли сирпанувчи ўртачадан катта тартибли сирпанувчи ўртачани айириш ҳамда олинган натижаларнинг ўртачасини олишга асосланган. Осциллятор тўғрисида муфассалроқ материал жойлаштирилган видеоматериалда берилган.\n"Parabolic SAR" индикатори\nБитимдан қулай чиқиш тўғрисида сигнал берувчи "Parabolic SAR" тренд индикаторининг қўлланиш усулларидан бири унда трейлинг-стоп сифатида фойдаланиш бўлиши мумкин. Индикатор билан ишлаш намуналари видеороликда тақдим этилган.\nМазкур видеороликда "RSI" осцилляторидан фойдаланиш механизмини муфассал кўриб чиқишингиз мумкин бўлиб, бу осциллятор эрта босқичларда трейдерга нархнинг айланиши тўғрисида сигналлар узатади. Асбобнинг ишлаши асосида истаган йўналтирилган ҳаракатнинг қарама-қаршисига муқаррар алмашиши тўғрсидаги тамойил ётади.\nВидеоролик сизга нарх тенденцияларини ва чўққи ҳамда пастликларнинг охирги серияси ичида ёпилиш нархлари бўйича ўзгаришларни аниқлаб берувчи "Stochastic" осцилляторининг савдода фойдаланиш ҳусусиятлари тўғрисида сўзлаб беради. Осциллятор очилишга трендга қарши ёлғон сигналлар бериши мумкин.\nТурли даврдаги учта сирпанувчи ўртачадан иборат "Аллигатор" трендли индикатори янги тенденциянинг бошланиши тўғрисида сигнал беради. Видеоролик молия бозорида ишлашда машҳур индикатордан самарали фойдаланиш тўғрисидаги асосий ахборотни сизнинг эътибоирингизга ҳавола этади.


(1) Биз Нуҳни ўз қавмига, қавмингни уларга аламли азоб келишидан аввал огоҳлантиргин, деб Пайғамбар қилиб юбордик.\n(2) У: «Эй қавмим, албатта, мен сиз учун очиқ-ойдин огоҳлантирувчиман.\n(3) Аллоҳга ибодат қилинглар, Унга тақво қилинглар ва менга итоат қилинглар.\n(4) У сизларнинг гуноҳларингиздан мағфират қиладир ва сизни белгиланган ажалгача қўйиб қўядир. Агар билсангиз, албатта, Аллоҳнинг ажали орқага сурилмайдир», – деди.\n(Бу оятда зикр қилинган, гуноҳларнинг кечирилиши ва белгиланган муддатгача яшаб қолиш, аввалги оятда шарт қилинган Аллоҳга ибодат қилиш, унга тақво қилиш ва Пайғамбарга итоат қилиш ишлари бўлсагина вужудга келади.)\n(5) У: «Роббим, мен ўз қавмимни кечаю кундуз даъват қилдим.\n(6) Менинг чақириғим уларда қочишдан бошқа нарсани зиёда қилмади.\n(7) Ва албатта, қачонки мен уларни Сенинг мағфират қилишинг учун чақирсам, улар бармоқларини қулоқларига тиқдилар ва кийимларига бурканиб олдилар, ҳамда (кофирликда) собит бўлдилар ва ниҳоятда улкан такаббурлик қилдилар.\n(8) Сўнгра, албатта, мен уларни жаҳрий даъват қилдим.\n(9) Сўнгра, албатта, мен уларга ошкора ва яширин (даъват) қилдим.\n(10) Бас, ўз Роббингизга истиғфор айтинг, албатта, У гуноҳларни кўплаб мағфират қилувчидир», дедим.\n(11) «У зот осмондан устингизга кетма-кет барака ёмғирини юборадир.\n(12) Ва сизга молу мулк ва бола-чақа ила мадад берадир ва сизларга боғу роғлар ҳамда анҳорларни берадир.\n(13) Сизларга нима бўлдики, Аллоҳнинг азаматини ўйлаб кўрмайсизлар?\n(14) Ҳолбуки, У сизларни ҳолатма-ҳолат яратди.\n(15) Аллоҳ етти осмонни қандоқ қилиб табақама-табақа яратиб қўйганини кўрмадингизми?\n(16) Ва улар ичида ойни нур ва қуёшни чироқ қилиб қўйганини кўрмадингизми?\n(17) Ва Аллоҳ сизларни ердан ўстириб чиқарадир.\n(18) Сўнгра сизларни унга қайтарадир ва яна чиқарадир.\n(19) Ва Аллоҳ сизларга ерни гиламдек тўшаб қўйди.\n(20) Унда сиз кенг йўллардан юришингиз учун», деди.\n(21) Нуҳ: «Эй Роббим, албатта, улар менга исён қилдилар ва моли, бола-чақаси хусрондан бошқани зиёда қилмаганга эргашдилар.\n(22) Ва ниҳоятда улкан макр қилдилар.\n(23) Ва улар: «Олиҳаларингизни ҳеч тарк қилманглар, ва, албатта, Ваддни ҳам, Суваъни ҳам, Яғусни ҳам, Яъуқни ҳам ва Насрни ҳам тарк қилманг», дедилар.\n(Шайтон васвасаси туфайли кишилар ҳайкалларга сиғинишининг баёни ушбу оятда нозил қилингандир.)\n(24) Дарҳақиқат, улар кўпларини адаштирди. Ва Сен золимларга залолатдан бошқани зиёда қилма», деди.\n(Кўриниб турибдики, Нуҳ алайҳиссаломнинг бу дуолари ниҳоятда аламли дуо. Нуҳ алайҳиссалом ўз қавмларига қилган ушбу дуоибаъдни Аллоҳ субҳанаҳу ва таоло у зотга сенинг қавмингдан ҳозир иймонга келганларидан ўзгаси зинҳор иймонга келмас, деб хабар берганидан сўнг, уларнинг иймонларидан ноумид бўлиб туриб қилганлар.)\n(25) Улар хатолари туфайли ғарқ қилиндилар, бас, оловга киритилдилар. Бас, ўзларига Аллоҳдан ўзга ёрдамчи топа олмадилар.\n(26) Ва Нуҳ: «Эй Роббим, ер юзида кофирлардан бирорта ҳам ҳаракатланувчини қўймагин.\n(27) Албатта, сен уларни тек қўйсанг, бандаларингни адаштирадилар ва фожиру кофирдан бошқа туғмаслар.\n(28) Роббим, мени мағфират қилгин, менинг ота-онамни ҳам ва уйимга мўмин бўлиб кирганларни ва мўминлару мўминаларни ҳам. Ва золимларга ҳалокатдан ўзга нарсани зиёда қилма», деди.\n(Нуҳ алайҳиссаломнинг дуолари қабул бўлди. Аллоҳ таоло кофирларни битта ҳам қўймай ҳалок қилди. Чунки улар инсоният баданига тушган қорасон касалидек эдилар. Уларни кесиб ташламаса бўлмас эди.)


МЕҲРГА МУХТОЖЛАРНИ ЙЎҚЛАБ БОРДИЛАР - AUZ.UZ\nМЕҲРГА МУХТОЖЛАРНИ ЙЎҚЛАБ БОРДИЛАР\nБайрам кунларида кўнгли ўксик инсонлар ҳолидан хабар олиш халқимизнинг азалий қадриятларидан. Андижон туманида жойлашган Ботақара Мурувват ногирон эркаклар учун интернат уйида 8 декабрь – Ўзбекистон Республикаси Конституцияси куни муносабати билан тадбир ўтказилди.\nХалқ депутатлари Андижон вилояти Кенгаши депутатлари Конституция қабул қилинганлигининг 25 йиллик байрам айёмида муассасадаги 319 нафар меҳрга мухтож, ногирон тарбияланувчиларни йўқлаб бордилар.\nДепутатлар Мурруват уйида яшовчиларини байрам билан табриклаб, совғалар улашдилар. Тарбияланувчилар мазкур тадбирдан кўнгиллари шод бўлди. Улар ўзлари томонидан тайёрланган саҳна кўринишларини намойиш этдилар.\nУшбу ташриф доирасида O‘zLiDeP партияси вакиллари мурувват уйида яратилган шароитлар борасида муассаса раҳбари ҳамда ходимлар фикри муаммоларини эшитиб, мурувват уйида истиқомат қилувчилар томонидан ташкил этилган лимон етиштириш учун мўлжалланган иссиқхона фаолияти билан яқиндан танишиб, тавсия ва маслаҳатлар берилди.\n“Мурувват” уйи ходимлари эзгу ният билан ташриф буюрган меҳмонларга ўз миннатдорчиликларини билдирдилар.


Эрон Ташқи ишлар вазирлиги Тошкентда ўтадиган Ўзбекистон-Эрон футбол мусобақасини ёритишга келаётган журналистларга виза берилмагани юзасидан норозилик билдирди. Вазирлик маълумотига кўра, Теҳрондаги Ўзбекистон элчихонаси 12 нафар эронлик журналистга виза бермаган. Ўзбек дипломатлари бу юзадан Озодликка изоҳ бермади.\n“Ўзбекистон эронлик журанлистларга виза бермади”\nЭрон Ташқи ишлар вазирлиги Теҳрондаги Ўзбекистон элчихонасига мурожаат қилиб, эронлик 12 нафар журналистга виза берилмагани сабабларини очиқлашни сўради.\nВВС эрон хизматининг ёзишича, бу борада Эрон Ташқи ишлар вазирлигининг матбуот котиби Эрон матбуотига гапирган.\nЭронлик 12 нафар журналист ва спорт фотографлари 6 октябрь куни Тошкентда ўтадиган Ўзбекистон- Эрон футбол мусобақасини ёритиш учун бориши режаланган. Бироқ Ўзбекистон элчихонаси уларга виза бермагани айтилаяпти.\nЭрон Ташқи ишлар вазирлиги расмийсининг Fars агентлигига айтишича, Ўзбекистон элчихонаси ушбу борада Тошкент билан муҳокама қилиб, кейин жавоб беришларини билдирган.\nАйни пайтда Тошкентдан олинган маълумотга кўра, 5 октябрь куни Ўзбекистон- Эрон мусобақаси олдидан ўтган матбуот анжуманида эронлик бир неча нафар журналист иштирок этган. Бу ҳақда ушбу анжуманда иштирок этган маҳаллий журналист Озодликка билдирди.\nОзодлик Теҳрондаги Ўзбекистон элчихонасига боғланиб, вазиятга ойдинлик киритишни сўради. Бироқ элчихона ходимлари эронлик журналистларга виза берилмагани сабабларини очиқлашни исташмади.\nЎзбекистон Ташқи ишлар вазирлигининг Консуллик бошқармаси ходимлари ҳам эронлик журналистларга виза берилмагани сабаблари борасидаги Озодлик саволларини жавобсиз қолдиришди.\n“Йилнинг энг муҳим ўйини”\n6 октябрь куни Тошкентдаги “Бунёдкор” стадионида Ўзбекистон миллий терма жамоаси Жаҳон чемпионати- 2018 саралаш босқичи доирасида Эронга қарши майдонга тушди.\nЎзбекистонлик футбол ишқибозлари йилнинг энг муҳим ўйини дея баҳолаётган Ўзбекистон- Эрон ўйинига чипталар олибсотарлар қўлига ўтиб кетгани ва 25 минг сўмлик чипталар 100 минг сўмдан сотилгани ҳақида Озодлик ёритганди.\nИшқибозлар ушбу ўйиндаги миллий жамоа таркибидан қониқмаётганликлари, ўйинчиларнинг тўп узатишдаги ноаниқликлари, ҳимоядаги таржибасизликларидан нолишсада, жамонинг ўйинда 3 очко олишига умид қилишмоқда.\nЎзбекистон жамоаси Эрон ўйинчилари билан жами 6 марта майдонга тушган ва фақат бир ўйинда ғалаба қозонган, 4та беллашувда эса мағлуб бўлган. Бир учрашув эса дуранг ниҳояланган.\nФутболчи Улуғбек Бақоев Эрон дарвозасига гол урган ягона ўзбек футболчисидир.


ГЕМАНГИОМА – қон томирларининг яхши сифатли ўсма касаллиги хисобланиб, бир қатор холатларда жараёнга қўшни тўқималар: мускул ёки нерв тўқимаси, тери ости ёғ клетчаткаси ёки жигар хужайралари қўшилиши билан кечади. Эслатиб ўтамиз, гемангиома фаол ўсиш даврида кескин катталашишига қарамай ёмон сифатли ўсма (рак) эмас.\nКўп холатларда (айниқса болаларда) гемангиома тери устида: юзда ёки бўйинда жойлашади. Бу холатларда капиллярлар ўсмаси хақида гапирилади.Бу ўсмалар туғма доғ, кичикроқ хол, йирик ўлчамдаги пушти ёки қизил рангдаги теридан сезиларли даражада бўртиб турувчи ўсмасимон хосилалар кўринишини олиши мумкин. Тери гемангиомалари хеч қандай оғриқ синдроми бермайди, балки кўпроқ косметик ноқулайликлар туғдириши мумкин.\nТери остида жойлашадиган чуқур гемангиомаларни аниқлаш қийин хисобланади. Улар кўкимтир рангда бўлиб, лат ейишдан кейин қолган асоратни эслатади.\nГемангиомаларни туғма хол ва кандиллома (сўгал) билан қиёсий ташхисланади. Гемангиоманинг асосий хусусияти фаол даврида тез ўсиши хисобланади. Бошқа ўсмалардан фарқли равишда гемангиома ёмон сифатли турга ўтмайди.\nЭнг мураккаб холат – бу ички аъзолар гемангиомаси хисобланади.\nИчки аъзолар гемангиомаси ичида энг кўпи – жигар гемангимаси хисобланиб, камроқ, мускулларда ва суяк тўқимасида жойлашиши мумкин. Ички аъзолар гемангиомаси йиллар давомида симптомларсиз кечади ва тасодифий тиббий кўрикларда аниқланиши мумкин.\nГемангиома сабаблари етарлича ўрганилмаган. Ирсият, турли касалликлар (гепатит), ташқи омиллар (қуёш нурида узоқ юриш) хам гемангиомани келтириб чиқариши мумкинлиги аниқланган. Гемангиома туғма хам, катта ёшдаги одамда бирламчи хам бўлиши мумкин.\nГемангиомалар тўлиқ ўсиш ва ривожланиш цикли билан фарқланади, яъни пайдо бўлиши, ўсиши ва мустақил йўқолиши хам мумкин. Муаммо шундаки гемангиомаларнинг йўқолиш даври узоққа (хатто йилларга) чўзилиши мумкин.\nАгар ўсма нормал хаёт фаолиятига халақит берса ва ёки косметик жихатдан дефект кўринишини олса – гемангиомани жаррохлик усулида даволаш хақида ўйлаб кўриш мумкин. Хозирда бунинг кам травматик ва эффектив усуллари мавжуд.\nГемангиомани даволашнинг замонавий технологик усуллари хам мавжуд. Энг эффектив усул – зарарланган қон томирларни лазер билан коагуляция қилиш хисобланади. Хозирда тери усти гемангиомаларини жаррохлик йўли билан олиб ташлаш деярли қўлланилмаяпти. Лазер тезроқ таъсир этади, рецидив (қайталаниш) хавфини камайтиради, чандиқлар қолдирмайди.\nБолалардаги гемангиомаларни даволашга алохида эътибор қаратилади. 5-10 ёшга келиб бундай хосилалар мустақил йўқолиши мумкин. Шу сабабли даволаш катта ўлчамли гемангиомаларда ва ички аъзолар фаолиятига салбий таъсир этганда қўлланади. Ички аъзолар гемангиомасида жаррохлик усулидан резекция қўлланилади. Жигар ёки йирик қон томирлар гемангиомаси қон оқимига халақит бериши мумкинлигини хисобга олиб, ташрихга кўрсатма бўлиши мумкин.\nҚандай хатар мавжуд?\nГемангиомалар аслида хавфсиз хисобланади: улар метастаз бермайди, хужайралар хотирасига рак каби ўзгартирувчи таъсир этмайди. Асоратлари қуйидагича бўлиши мумкин:\n• Яқин турган аъзолар фаолиятини чегараланиши.\nГемангиомаларнинг ноқулай жойлашувида ёки кучли ўсишида қўшни аъзолар фаолиятини бузиши мумкин. Айниқса бу чақалоқлар гемангиомасида яққол намоён бўлиши мумкин, яъни гемангиомалар боланинг нормал нафас олишига халақит бериши, сезги органлари ривожланишига халақит бериши (масалан қовоқ сохасида жойлашса) мумкин. Йирик вена ёки артерия қон томирлари бўйлаб жойлашган гемангиомалар уларнинг тўсилиши ёки эластиклигини бузилиши натижасида қон оқимига тўсқинлик қилиши мумкин.\n• Инфекция тушиши.\nТери ости гемангиомалари жуда нозик бўлиб, осон таъсирланиши ва шикастланиши мумкин. Бу уларга инфекция тушишига сабаб бўлади. Айрим сурункали касалликларда (масалан қандли диабетда) яраларнинг узоқ битмаслиги ва қўшни тўқималарга хам ўтиб кетишини кузатиш мумкин.\n• Қон ивишининг пасайиб кетиши.\nЙирик гемангиомалар организмнинг жавоб реакциясига сабаб бўлиши мумкин. Аномалияни тўғри фарқлай билмаслиги натижасида қон яратиш тизими ўсмага қарши оддий қон томирларини зарарланишига қарши курашгани каби реакция билдиради. Яъни кўп миқдорда зарарланиш сохасига тромбоцитларни жалб қилиб, уларни меёридан ортиқча сарфланишига ва натижада қонда тробоцитларни камайиши – тромбоцитопения холатига сабаб бўлади. Бу қон ивишини пасайиб кетишига ва қон кетишларга олиб келади.\n• Ички қон кетиш.\nКатта ўлчамдаги гемангиомаларнинг ёрилиши хавфи юқори бўлиб, кўп миқдордаги қон кетиши билан характерланиши мумкин. Бу холат тезкор жаррохлик аралашуви қўлланишига кўрсатма бўлади. Касаллик оқибати (прогнози) гемангиоманинг ўлчами ва жойлашувига боғлиқ бўлади.\nМутахассисга мурожаат қилганда ўз холатингизни батафсил ёритишга харакат қилинг: ўсманинг қачон, қайси холатда намоён бўлгани, қанча йилдан берига мавжудлиги, танада яна шу каби ўсмасимон хосилаларнинг бор йўқлиги айтилиши шарт. Барча маълумотлар тўғри ташхис қўйиш ва эффектив даво усулини танлашга имкон яратади.\nОктябр 31, 2017 15585 4 Рукн ОНКОЛОГИЯ


Хитойлик эксперт Италиянинг коронавирусга қарши курашдаги асосий хатоларини айтди - Zamin.uz\n22:08 / 26 марта 2020\nХитойлик эксперт Италиянинг коронавирусга қарши курашдаги асосий хатоларини айтди\nХитойлик шифокорнинг фикрича, атрофдагиларга касаллик юқтиришда давом этаётган беморлар устидан етарлича назорат ўрнатилмаган.\nИталияда бўлиб турган хитойлик эксперт-эпидемиологларнинг иккинчи гуруҳи раҳбари, Чжэцзян тиббиёт университети қошидаги биринчи клиника вице-президенти Цю Юньцин Италияда коронавирус юқтирганлар сони кўпайиб кетишига инфекция манбасининг топилмагани сабаб бўлганлигини айтди.\nУнинг сўзларига кўра, энг катта муаммо мана шунда. Реагентлар ва тест ўтказиш учун тиббиёт ходимлари етишмаслиги мавжуд. Бундан ташқари, жуда кўпчилик тиббий текширувдан ўтказилмаган. Мана шу нарса эпидемия манбаси топилмаслигига олиб келган.\nШифокорнинг фикрича, атрофдагиларга касаллик юқтиришда давом этаётган беморлар устидан етарлича назорат ўрнатилмаган. У шунингдек, касаллик юқтирганларнинг барчасини аниқлаш ва уларни изоляция қилиш кераклигини таъкидлади.\nХитойлик экспертлар коронавирусга чалинганлар даволанаётган шифохоналарда ҳам бўлди. Цюнинг сўзларига кўра, шифокорлар касаллик тўғрисида кам маълумотга эга, палаталарда эса бир неча юзлаб беморлар жойлаштирилган.\nУ хитойлик экспертлар берадиган воситалар ва тажриба италиялик шифокорларга ёрдам беришига умид қилди. Улар ўзлари билан анъанавий хитой табобатида қўлланиладиган дори-дармонлар ҳам олиб келган.\nОхирги маълумотларга кўра, Италияда коронавирусга чалинганлар сони 74 минг нафардан ошиб кетган, 7500дан ортиқ киши вафот этган.\nХитойлик экспертлар коронавирусга қарши курашдаги самарали чораларни маълум қилди\nХитойлик шифокор Италияда коронавирусга қарши етарли чоралар кўрилмаганини айтди\n«Ҳаммаси унчалик ёмон эмас»: Исроил шифокорлари коронавирус ҳақидаги фикрларини ўзгартиришди\nИталияда бир суткада 475 киши коронавирусдан вафот этди\nЖанубий Корея президенти коронавирусга қарши уруш эълон қилди\nЎзбекистон мобил интернет тезлиги бўйича дунёда 133-ўринда қайд этилди\nНавоийда ўз хонадонини дискотекага айлантирганлар аниқланди (видео)\nКарантин даврида Тошкент ҳавоси тозалангани қайд этилди\nСамарқандлик йигит карантин пайти ярим тунда “Хот–дог ейман” деб қарияни аёвсиз калтаклади (видео)\nБиржада доллар курси 9700 сўмдан ошди\nЎзбекистонда коронавирусдан зарарланиш ҳолатлари 545 тага етди\nТошкентга олиб кирмоқчи бўлган ҳайдовчи ушланди\nҚашқадарёда "Spark"да қувур устидан ўтишди (видео)\nБизга уйда ўтириш оғирлик қилаётган бир пайтда улар уйга боришни орзу қилишяпти\nКарантин вақтида «гибрид почта» хизматидан фойдаланиш тавсия этилди\nАҚШда коронавирус юқтирганлар сони 400 мингдан ошди\nКайли Женнер иккинчи бор дунёнинг энг ёш миллиардери бўлди\nТрамп Ой ресурсларидан фойдаланишга рухсат берди. Улар кимга тегишли?\nАҚШда коронавирус бўйича янги антирекорд қайд этилди\nЭпидемиядан сўнг Хитойни нималар кутмоқда?\nЭнрике Иглесиас икки ойлик қизининг видеоси билан бўлишди (видео)\nРоссияда коронавирус инфекцияси қачон ўзининг энг юқори чўққисига чиқиши маълум қилинди


ЧЕКЛОВЛАР БЕКОР ҚИЛИНИШИ БЕБОШЛИК ДЕГАНИ ЭМАС - Ўзбекистон овози газетаси\nЧЕКЛОВЛАР БЕКОР ҚИЛИНИШИ БЕБОШЛИК ДЕГАНИ ЭМАС\nКоронавирус пандемияси бошланганидан олти ой ўтгач, кўплаб давлатлар карантин чораларини бекор қилди. Бироқ, вирус бутун дунё бўйлаб тарқалишда давом этмоқда ва айрим давлатлар ҳамда бутун шаҳарлар яна бир бор чекловларга дуч келмоқда.\nЎтган давр мобайнида “COVID-19” инфекциясидан вафот этган беморларда касалликнинг кечиши таҳлил қилинганда, аксарият беморларда гиперкоагуляция – организмдаги барча томирларда қоннинг қуюлиб кетиши кузатилиб, унинг асорати бемор аъзоларида тромбоз, инфаркт, инсульт каби асоратларга олиб келган.\nЎзбекистон Республикаси Соғлиқни сақлаш вазирлиги берган маълумотга кўра, мамлакатимизда 6 сентябрь ҳолатига кўра, “COVID-19” инфекциясидан вафот этган 345 нафар беморнинг 132 нафарини аёллар, 213 нафарини эркаклар ташкил этган.\nЎлимнинг ёш тоифасига кўра, 6 нафар бемор 30 ёшгача, 26 нафар 30-40 ёш оралиғида, 45 нафар 40-50 ёш оралиғида, 99 нафар 50-60 ёш оралиғида, 106 нафар 60-70 ёш, 63 нафарини 70 ёшдан катта беморлар ташкил этган.\nҲозирги пайтда қайси давлатлар ва шаҳарлар иккинчи марта карантин чекловларини жорий қилмоқда?\nКоронавирус тарқалиши кескин ортиб кетгани сабабли Қозоғистонда 5 июлдан икки ҳафталик карантин жорий этилган эди. Чеклов чораси сифатида минтақалар ўртасида автобуслар ҳаракати тўхтатилди вa жамоат транспортидан фойдаланиш ўз вақтида чекланди. Шу билан бирга, халқаро ҳаво қатновлари, давлатлар рўйхатини янада кўпайтирмасдан, минтақалараро авиа вa темир йўл алоқалари сақланиб қолинди.\nАвстралиянинг Мельбурн шаҳри яна олти ҳафта давомида чеклов режимида қоладиган бўлди. Бунга қўшни Виктория штатида коронавирус инфекцияси билан касалланиш ҳолатлари кескин кўпайиши сабаб бўлди. Чоралар эълон қилинишидан бир кун олдин минтақада ушбу касалликка чалинганлар сони 191 тага кўпайиб, 2824 кишини ташкил этди. Чекловлар озиқ-овқат дўконлари, ўқув муассасаларига ташрифлар, шунингдек, тиббий ёрдам кўрсатиш ва очиқ ҳавода спорт ўйинлари ўтказиш ҳолатларига тааллуқли эмас.\nШу билан бирга, фуқароларга Мельбурн агломерациясидан чиқиш тақиқланади, полиция автомобиль йўлларига тўсиқлар қўяди ҳамда шаҳар ва бошқа штатлар ўртасида "қаттиқ чегара" ўрнатилади.\nИсроилда коронавирус инфекциялари сонининг кўпайиши сабабли йиғилишлар иштирокчиларининг сони чекланиши яна кучга кирди. Спорт заллари, барлар, клублар ва байрам заллари ёпилди. Июнь ойи охирида Исроил ҳукумати уйдан ташқарида ниқоб тақмаган одамларга жарима миқдорини оширди.\nСербия президенти мамлакат пойтахтида комендантлик соатлари жорий этилишини эълон қилди. Касалликка чалинганлар сонининг кўпайиши сабабли Сербия армияси 4 апрелдан 9 майгача вақтинча касалхона бўлиб хизмат қилган "Старк Арена" пойтахтнинг маданий ва спорт мажмуасида 500 ўринли касалхонани жойлаштирди. Пойтахт ва йирик шаҳарларда касалхоналар гавжум. Мутахассислар тахминига кўра, ноябрь ойида мамлакатда энг кучли коронавирус тўлқини кутилмоқда. Белградда фавқулодда ҳолат режими эълон қилиниб, яна комендатлик соати жорий қилинди. Шаҳарда бешдан ортиқ кишининг йиғилиши тақиқланган. Шу сабабли пойтахтда тартибсизликлар юз берди. Мамлакатдаги энг ёмон эпидемиологик вазият ривожланган.\nКаталония ҳукумати ниқоб тақишнинг мажбурий тартибини жорий қилмоқда\nИспания автономияси ҳукумати коронавирус билан касалланганлар сонининг кўпайиши сабабли 200 мингдан ортиқ аҳолига эга Сегриа туманини (Ллеида вилояти) алоҳида қилиб изолациялади. Карантин тадбирларини бузувчилар 600 еврогача жаримага тортилади.\nМамлакатимизда беш ойдан ортиқ вақт давомида давлатимиз раҳбарининг топшириқлари ва кўрсатмаларига мувофиқ бу хатарни имкон қадар кам талафот билан енгиб ўтиш учун барча зарур чоралар кўриб келинмоқда.\nЎз вақтида кўрилган самарали чора-тадбирлар ҳамда тиббиёт ходимларининг фидокорона хизматлари натижасида бугунги кунга келиб Ўзбекистонда коронавирус юқтирган беморларнинг кўпчилиги тузалиб, оиласи бағрига қайтди. Ҳозир Тошкент шаҳри ва вилоятларимизда вазият ижобий томонга ўзгармоқда. Яқинда Россия, Германия ва Хитойдан таклиф этилган шифокорлар ҳудудлар ўртасида тақсимлангани, хорижлик экспертлар асосан оғир аҳволдаги касалларни энг замонавий услублар асосида, тизимли равишда даволашга жалб этилгани ўзининг яхши самарасини берди.\nПандемия сабабли бу йил жойларда катта йиғин ва оммавий сайиллар ўтказилиши, боғ ва кўнгилочар майдончаларда концерт дастурлари ташкил этилиши тўхтатилди. Режалаштирилаётган байрам тадбирлари ҳам санитария нормаларига қатъий риоя этилган ҳолда ўтказилмоқда. Республикада карантин талабларини қисқартириш мақсадида давлат раҳбари томонидан берилган кўрсатмаларга мувофиқ махсус комиссиянинг навбатдаги қарори билан бир қатор карантин чекловлари бекор қилинди. Лекин шуни унутмаслигимиз керакки, агар карантин қоидалари юмшатилган тақдирда ҳам биз унга амал қилмасак, қатъий карантин чекловлари яна қайтиши муқаррар.\nШарофиддин Одилхон ўғли ҲАЙДАРХЎЖАЕВ,\nТошкент тиббиёт академияси даволаш\nфакультети 6-босқич талабаси,\nТошкент тиббиёт академияси кўп\nтармоқли клиникаси кардиореанимация\nбўлими шифокор ёрдамчиси.


Қибрай туманида “Бетакроримсан, ягонасан, она Ватаним — Ўзбекистоним!” шиори остида ташкил этилган мазкур ижодий беллашувда унинг бу йилги ғолиблари адабиёт, матбуот, телевидение ва радио, тасвирий санъат йўналишлари бўйича тақдирланди.\nВатанга муҳаббат ва садоқат кўнгилга ифтихор, завқ ва сурур бахш этувчи туйғулардир. Қўлига қалам олган ижодкор борки, юрт шаънига мадҳ битади, эришаётган оламшумул муваффақиятларимизни тараннум этади. Зотан, мамлакатимиздаги тинчлик ва барқарорлик, заҳматкаш халқимиз қўлга киритаётган улкан ютуқлар, ижодкорларнинг эмин-эркин фаолият юритишлари учун яратилган шарт-шароитлар адабиёт ва санъат аҳлини илҳомлантираётгани, шубҳасиз.\nТадбирда сўзга чиққанлар давлатимиз раҳбари ташаббуси билан ҳар йили анъанавий тарзда ўтказиб келинаётган мазкур танлов бу борада ижодий изланишлар олиб бораётган қаламкашлар, мусаввирлар, журналистлар учун муносиб эътибор ва рағбат бўлиб хизмат қилаётганини таъкидладилар.\n— Бугун юртимизнинг барча гўшасида қалби эзгуликка лиммо-лим кишиларнинг қувончига шерик бўласиз, — дейди танлов ғолибларидан бири, “Чирчиқ тонги” газетаси муҳаррири Салима Яминова. — Қайси соҳани олманг, фидойи, меҳнатсевар халқимиз азму шижоати билан равнақ топмоқда. Бундай кезларда ҳар кимнинг дилидан “Кеча ким эдигу бугун ким бўлдик?” деган савол ўтиши табиий. Бу галги танловга тақдим этган туркум ижодий ишларимизда худди шу саволга дилдан, самимий жавоб излашга интилдик.\nТанлов доирасида вилоят ижодкорларининг асарлари кўргазмаси ҳам ташкил этилди. Санъат усталари томонидан тайёрланган концерт дастури маросимга байрамона файз бағишлади.\nТадбирда Тошкент вилояти ҳокими А. Усмонов иштирок этди.\nМазкур рукндаги бошқа мақолалар: « Табиатни асраш — бурчимиз\tИжтимоий ҳимоя ва қонунчилик »


Toyota Land Cruiser дунёдаги энг тезюрар кроссовер бўлди\n20:19 / 06.05.2017\nToyota Land Cruiser дунёдаги энг тезюрар кроссовер бўлди. Калифорниянинг Мохава чўлидаги аэрокосмик синов марказининг учиш полосасида автомобилнинг тюнинг қилинган варианти соатига 370 км тезликка эриша олди. Бу эса Brabus ательеси томондан яратилган, V12 моторли Mercedes-Benz GLK кроссовери ўрнатган аввалги рекорддан 31 км кўпроқни ташкил қилган.\nАвтомобиль рулида NASCAR пой га сериясида "Тойота" жамоаси учун иштирок этган собиқ пойгачи Карл Эдвардс бўлди. Рекордни ўрнатиш учун 4 км лик учиш полосаси ҳозирланди: пойгачи юқоридаги тезликка 2,5 км масофада эриша олиши ва қолган масофа, яъни 1,5 км лик йўлда хавфсиз тўхташи керак эди.\nБу натижага қарамасдан, расмий рекорд ҳануз "Брабус"га тегишли бўлиб қолмоқда. Toyota вакилларининг айтишича, Гиннесс рекордлар китобида Land Cruiser’ни йўлтанламаслар тоифасига киритишдан бош тортишган. Бундан ташқари, энг тезюрар "Брабус"ни сотиб олиш мумкин, ушбу "Лэнд Крузер" эса фақат ягона нусхада яратилган.\nТезюрар Toyota Land Cruiser лойиҳаси ўтган йил SEMA кўргазмасида ҳам намойиш қилинганди. Автомобиль 2000 от кучига эга 5,7 литрли, иккита Garrett турбинасига эга двигатель, профессионал дрег-карларда қўлланувчи уч поғонали узатмалар қутиси билан жиҳозланган. Бундан ташқари, автомобиль орқа приводли бўлиб, оғирлиги 2,5 тоннадан кўпроқ бўлган.\nToyota Land Cruiser тезюрар


Тошкентда порахўрга воситачиликда айбланган 52 ёшли журналист ҳибсга олинди\nЎзбек расмий матбуоти мухбирларнинг ичида таъмагирлик ҳолатлари ҳақиқатан кузатилган, дейди Абдураҳмон Ташанов.\nАдлия вазирлигининг “Инсон ва қонун” газетаси мухбири “пора олди-бердисига воситачилик қилганлик”да гумон қилинмоқда.\nСамарқандлик журналист ва шоир Шукур Содиқ шу йилнинг 1 июнида Тошкент шаҳридаги хусусий ошхоналардан бирида қўлга олинган ва сўнгги маълумотларга кўра, унга Ўзбекистон ЖКнинг 212-моддаси бўйича жиноят иши қўзғатилган.\nБу ҳақда хабар берган “Эзгулик” жамияти фаоли Абдураҳмон Ташановга кўра, қандли диабет хасталигининг оғир кўринишидан азият чекаётган 52 ёшли Шукур Содиқ яқинларига кўрсатилмаяпти.\nОзодлик мухбири бу журналист яқинларига мурожаат қилганида, унинг оила-аъзолари жавоб бермасликни лозим топди.\n“Эзгулик” жамияти фаоли Абдураҳмон Ташанов бунга Шукур Содиқ оиласига нисбатан босим ўтказилаётгани эҳтимоллари сабаб бўлиши мумкин, дея тахмин қилади.\nАбдураҳмон Ташановдан самарқандлик шоир ишига оид сўнгги тафсилотларни сўрадик.\n- Шу йилнинг 1 июн куни пойтахтдаги хусусий ошхоналардан бирида нима қилган. Қанақадир коррупцион доиранинг олди-бердисида журналист воситачилик қилди деган айблов бор. Лекин мен ўзим эҳтиëжларимга олган эдим, деб кўрсатма бераëтган эмиш ўша шоиримиз. Лекин бу ерда энг қизиғи жабрланувчи йўқ. Иш бўйича жабрланувчи йўқ.\nОзодлик: Порани олган ва берган томонлар борми?\n- Ҳозир биздаги маълумотларга кўра порани олган, бераëтган томон ҳам маълум эмас. Тергов сири дейилади бу. Маълум даражада коррупцион доиралар ҳақида одатда оператив маълумотлар тушади. Оператив маълумотга асосан воситачилик қилаëтган шахс ҳибсга олинади. Менимча, шунақа бўлган.\nОзодлик: Шукур Содиқовнинг воситачи сифатида гумонланишига сабаб бўлаëтган бу воқеа унинг касбий фаолияти билан боғлиқ бўлганми? Бирор-бир мақоланинг орқасидан тушиб шунақа иш бўлганми?\n- Биздаги маълумотларга кўра шунақа. Лекин ҳозирда унинг конкрет нимада айбланаëтгани, конкрет қанақа эпизодларда айбланаëтгани ҳақида бизда етарлича маълумот йўқ.\nОзодлик: Шукур Содиқнинг ўзи қаерда ҳозир?\n- Ҳозир у Тоштурмада экан. Ҳали оилаларига кўрсатишмабди. 6 июн куни уни Тоштурмага бориб адвокати, ўша адвокатлар палатасининг сопбиқ раиси Баҳром Саломов қариндошлари билан кўриштирмоқчи экан. Мен кеча ўғли билан гаплашсам, ўғли айтаяптики, кийимлар, бошқа керакли ашëларни киритиб берамиз дейишаяпти. Демак, шундан келиб чиқадики, санкция олинган тергов даврида қамоқда ушлаб туриш бўйича.\nОзодлик: Ўзбекистонда журналистларга бўлаëтган таъқибдан хабаримиз бор. Лекин бу асосан мустақил нашрларда ишлайдиган ëки хорижий оммавий ахборот воситалари билан ҳамкорлик қиладиган журналистларга нисбатан таъқиблар эди. Лекин маҳаллий журналистлар ҳам пора олиш-беришда айбланиб ҳибсга олинганидан хабаримиз бор. Кўпинча бу ҳақиқатан ҳам шу жиноятни содир этган журналистлар экани ҳақида айтилар эди. Шукур Содиққа нисбатан нима дейишимиз мумкин?\n- Ўзбек журналистларнинг қамалиши нуқтаи назаридан турли даврларда турлича фикрлар юрган. Мана мен ўзим ўзбек оммавий ахборот воситаларида ишлаган пайтимда жуда кўп ҳолат журналистларнинг ичида, мухбирларнинг ичида таъмагирлик ҳолатлари, порахўрлик ҳолатлари ҳақиқатан кузатилган. Лекин масаланинг бошқа бир тарафи ҳам борки, фирибгарлик ҳолатларини келтириб чиқарувчи ўзига хос бир омиллар бор. Яъни журнлаистлар ўзининг касбий фаолиятини амалга ошираëтган пайтда айнан коррупцион доираларнинг манфаатларига тушиб қолади. Шунда, маҳаллий журналистларни назарда тутаяпман, ҳимоя қилиш механизми йўқ. Бирдан ҳаммага таъмагир, фирибгар журналистлар сифатида қарашади. Бизда мустаиқл журналистларни ҳимоя қилиш учун албатта дипломатик корпус ваколатхоналари бор, халқаро ҳамжамият бор. Менимча, Шукур Содиқ билан ҳам худди шунақанги бир ҳолат бўлган.\nҲозирда биздаги маълумотларга кўра, қанақадир провокацион характердаги иш бўлди деган маълумотлар бор. Албатта буни тергов, суд натижалари кўрсатади. Аввалдан бир нарса дейиш қийин. Лекин Шукур Содиқни биз шу пайтгача шунақанги бир порахўрлик билан ëки бўлмаса, фирибгарлик ҳолатлари билан шуғуллангани ҳақида жамоатчилик ўртасида гап йўқ. Аксинча жуда кўпчилик ачиниш билан гапиришаяпти. Унинг шеърлари ҳам ўткир, публицистик чиқишлари бор эди деган гапларни қилишаяпти. Шунинг учун аввалдан бир нарса дейиш қийин. Лекин менинг назаримда ҳозирги ўтказилган қисқа мониторинг натижалари, ижодкорлар билан олиб борган сўровларимиз натижасига кўра, менимча, бу одам ҳимоя қилиниши керак.\nТошкентда 52 ёшли журналист ҳибсга олинди


PressReader - Qishloq Hayoti (Village Life): 2017-11-09 - ЎЗАРО ҲАМКОРЛИГИМИЗ ИМКОНИЯТЛАРИ КЕНГ\nЎЗАРО ҲАМКОРЛИГИМИЗ ИМКОНИЯТЛАРИ КЕНГ\nЎзбекистон Республикаси билан Россия Федерацияси ўртасидаги муносабатлар мустаҳкамланиб бормоқда. Олий даражада эришилган келишувлар барча соҳалардаги ҳамкорликни янги босқичга кўтармоқда. Президентимиз Шавкат Мирзиёевнинг жорий йил апрель ойида Россияга\nQishloq Hayoti (Village Life) - 2017-11-09 - Первая Страница - ЎзА мухбири А.САМАДОВ ёзиб олди.\n– Ўзбекистон Республикаси Президенти Шавкат Мирзиёев билан учрашув жуда самарали бўлди. Унда Ўзбекистон билан Санкт-Петербург ўртасидаги савдоиқтисодий, илмий-техникавий, маданий-гуманитар ва бошқа соҳалардаги ҳамкорликка доир кенг кўламли масалалар муҳокама қилинди.\nСавдо-иқтисодий алоқаларда имкониятлар кенг. Масалан, Ўзбекистонга Санкт-Петербургдаги Киров заводида ишлаб чиқариладиган қишлоқ хўжалиги техникаларини етказиб беришимиз мумкин. Санкт-Петербургда экологик тоза, сифатли озиқ-овқат маҳсулотларига талаб юқори. Ўзбекистон шундай маҳсулотларга бой. Делегациямиз таркибида озиқ-овқат саноати ва савдосига ихтисослашган кўплаб ташкилотлар вакиллари келган. Бу борада йўлга қўйилган тизим асосида мамлакатингиздан қишлоқ хўжалиги ва озиқовқат маҳсулотлари олишни кўпайтиришдан манфаатдормиз.\nЎзбекистонда фарма- цевтика тармоғини ривожлантиришга катта эътибор қаратилмоқда. Шаҳримизда бу соҳада яхши салоҳият мавжуд. Бу борадаги ҳамкорликни кенгайтириш, дори воситалари ва тиббий техникалар ишлаб чиқариш бўйича қўшма корхоналар ташкил этиш зарурлиги таъкидланди.


ДАВЛАТ БОШҚАРУВИ ОРГАНЛАРИ, МАҲАЛЛИЙ ИЖРОИЯ ХОКИМЛИКЛАРИ ВА ХЎЖАЛИК ЮРИТУВЧИ СУБЪЕКТЛАРДА МОНОПОЛИЯГА ҚАРШИ КУРАШИШ КОМПЛАЕНС ТИЗИМИ ЖОРИЙ ЭТИЛАДИ - Ўзбекистон Республикаси Монополияга қарши курашиш қўмитаси\nДАВЛАТ БОШҚАРУВИ ОРГАНЛАРИ, МАҲАЛЛИЙ ИЖРОИЯ…\nЎзбекистон Республикаси Президентининг 2020 йил 6 июлдаги “Рақобат муҳитини янада ривожлантириш ва иқтисодиётдаги давлат иштирокини қисқартириш бўйича қўшимча чора-тадбирлар тўғрисида”ги ПФ-6019-сонли Фармони ижроси, шунингдек, рақобат қонунчилиги бузилишини олдини олиш мақсадида Ўзбекистон Республикаси Вазирлар Маҳкамасининг 2021 йил 2 мартда “Монополияга қарши комплаенс тизимини жорий этиш чора-тадбирлари тўғрисида”ги 114-сонли Қарори қабул қилинди.\n– 2021 йил 1 январдан – тажриба тариқасида давлат бошқаруви органлари, маҳаллий ижро этувчи ҳокимият органлари ҳамда Президентнинг 2020 йил 6 июлдаги ПФ-6019-сонли Фармони билан тасдиқланган рўйхатга киритилган давлат иштирокидаги корхоналар;\n– 2022 йил 1 январдан – табиий монополия субъектлари, товар ёки молия бозорида устун мавқега эга хўжалик юритувчи субъектлар, шунингдек охирги 3 йилда товар сотишдан олинган жами тушумнинг ўртача йиллик миқдори 30 миллиард сўмдан ошадиган корпоратив буюртмачиларда.\n– давлат бошқаруви органларида – раҳбар;\n– маҳаллий ижро этувчи ҳокимият органларида – ҳоким;\n– хўжалик юритувчи субъектларда – ижро этувчи орган ёки кузатув кенгаши томонидан амалга оширилади.\nРақобат қонунчилиги талаблари бузилиши ҳавфини олдини олиш, ҳақиқий бизнес юритишнинг корпоратив стандартларини жорий этишга оид самарали тизим ташкил этилиши;\nБозор субъектининг ишбилармонлик обрўси ва рақобатга путур этказадиган ҳаракатлар (ҳаракатсизликлар) нинг олдини олиш механизмлари асосида рақобатни ҳимоя қилишнинг янги модели шаклланиши;\nРақобат қонунчилиги талаблари бузилиши хавфларини олдини олиш ва қонунчилик бузилиши ҳолатларини бартараф этиш ҳамда кейинги давр мобайнида уларга йўл қўймаслик;\nРақобат қонунчилигига зид ҳаракатлар (ҳаракатсизликлар) сонини қисқариши.


Австралия – Сурия ўйинининг қўшимча таймларида Равшан Эрматов нега ўз ўрнини Ильгиз Танташевга бўшатиб берганди?\n12 октябрь, 2017, 13:00\n10 октябрь куни ЖЧ-2018 саралаш босқичи плей-оффидан ўрин олган жавоб баҳси бўлиб ўтди. Унда Австралия ўз майдонида Сурияни қабул қилди. Учрашувнинг асосий вақтида 1:1 ҳисобидаги дуранг қайд этилди. Томонларнинг дастлабки беллашувида ҳам худди шу натижа қайд этилганлиги учун қўшимча таймлар белгиланди.\nУшбу баҳсни Равшан Эрматов бошқараётганди. Аммо қўшимча 15 дақиқадан иборат икки таймда ҳамюртимиз ФИФА рефериси оёғи пайлари шамоллагани боис ўз ўрнини ўша куни тўртинчи ҳакам сифатида ишлаётган Ильгиз Танташевга бўшатиб берди. Ўйин тугаши билан Эрматов тиббий текширувдан ўтказилган.\nSPORTS.uz интернет ахборот порталига маълум бўлишича, айни пайтда Равшан Эрматовнинг аҳволи яхши ва у бир ҳафтадан сўнг майдонга тушиши мумкин. Қолаверса, ҳамюртимиз бугун Австралиядан Ўзбекистонга қайтиб келди.


Метро станцияси таблосига хакерлар ножўя гап...\n15.04.2021 12:18 0 4081\nИжтимоий тармоқларда Тошкент метрополитенининг Сергели йўналишидаги «3-Бекат» станциясида вақтни кўрсатувчи соат дарчасида ҳаракатланувчи сатрда ножўя гап акс этган видео тарқалди.\n«Ўзбекистон темирйўллари» матбуот хизмати хабарига кўра, ушбу ҳодиса бўйича ички хизмат текшируви ўтказилган. Аниқланишича, 12 апрел куни соат 16:40да ушбу вақтини кўрсатувчи соат механизмига хакерлар томонидан киберҳужум (бузиб кириш) содир бўлганлиги аниқланди.\nУшбу дарча электрон тизимли бўлиб Wi-fi орқали бошқарилади. Ҳужумчилар соатга ўрнатилган паролни бузиб, унга ножўя гапни ҳаракатланувчи сатрга жойлаштирган.\n«Ҳуқуқни муҳофаза қилиш органлари томонидан айбдорлар қидирмоқда ва уларга нисбатан тегишли чоралар кўрилади, дейилади» хабарда.\nҲодиса бугун, 04:00\nТошкент метросида чироқ ўчиб қолди\nЖамият Кеча, 21:52\nЖамият Кеча, 21:30


11 апрель куни Қирғизистон бирлашган мухолифати муддатсиз норозилик намойишини бошлайди - Фарғона.Ру ахборот агентлиги\n00:30 msk, 14 Июль 2020\n11 апрель куни Қирғизистон бирлашган мухолифати муддатсиз норозилик намойишини бошлайди\n10.03.2007 19:23 msk\nМухолифатнинг 2006 йил ноябридаги митинги. Фарғона.Ру фотоси\nРепортажга оид бошқа фотосуратларни “Фарғона.Ру” АА галереяси сайтида кўра оласиз.\n2007 йилнинг 10 март куни “Қирғизистоннинг муносиб келажаги учун” бирлашган мухолифат фронти аъзоларининг кенгаши бўлиб ўтди, унда мамлакат собиқ бош вазири Феликс Қулов, таниқли мухолифатчилар Ўмурбек Текебаев, Мелис Эшимқанов, Ў. Абдрахманов ва бошқалар иштирок этдилар. Бу ҳақда “Фарғона.Ру” АА мухбирига мухолифатнинг бирлашган фронти матбуот котиби Азамат Калман маълум қилди.\nКенгашда муддатсиз норозилик намойиши бошланишини 2007 йилнинг 11 апрелига белгилашга қарор қилинди. Митинг талаби муддатдан аввалги президентлик сайловини ўтказиш ва конституцион ислоҳотдир.\n“Бугун бирлашган мухолифат фронти кенгашида муддатсиз норозилик намойишини шу йилнинг 11 апрелида бошлаш ҳақида қарор қабул қилинди. Асосий талаб мамлакатнинг янги конституциясини қабул қилишдир. Агар бу талаб бажарилмайдиган бўлса, у ҳолда муддатдан аввал президентлик сайлови ўтказилишига ҳаракат қиламиз”, - дея билдирди Азамат Калман.\n“Ислоҳотлар учун” ҳаракати аъзоси ва “Қирғизистоннинг муносиб келажаги учун” бирлашган мухолифат фронти аъзоси Ўмурбек Абдрахманов “Фарғона.Ру” АА мухбири саволларига жавоб берди.\nФарғона.Ру: - Норозилик намойишлари санаси 11 апрелга белгилангани мухолифатнинг “Ислоҳотлар учун” ҳаракати Қурманбек Бакиевга 10 апрелгача системали ислоҳотларни ўтказа бошлаш юзасидан ўзига хос ультиматум эълон қилгани билан боғлиқ эмасми?\nЎмурбек Абдрахманов: - Ҳа, бу саналар бир-бирига боғлиқ. “Ислоҳотлар учун” ҳаракатининг айрим аъзолари президент ўз хатоларини тузатишига ҳали ҳам ишонадилар. Майли, бироз кутсинлар, биз ҳам кутамиз ва норозилик намойишларини бошлаймиз.\nФарғона.Ру: - Нима деб ўйлайсиз: қай бири муҳимроқ – конституцион ислоҳотми ёки президент истеъфоси?\nЎмурбек Абдрахманов: - Президент истеъфоси муҳимроқ. Чунки Бакиев билан конституцион ислоҳот ўтказишнинг имкони йўқ. Унинг демократик конституцияни ўтган йил ноябрида мухолифат босими остида имзолашга мажбур бўлганини кўрдик-ку. Аммо кейин ўз депутатлари орқали барибир бошқа конституцияни ўтказдириб олди.\nФарғона.Ру: - Ахир Феликс Қулов ҳам 30 декабрь куни президент Бакиевга йўқотилган ваколатларни қайтарган “реваншистик” конституция қабул қилинишида билвосита айбдор-ку. Айнан Қуловнинг истеъфоси ноябрдаги “инқилобий” конституциянинг бекор қилинишига сабаб бўлди-ку. Феликс Қулов ўз айбини ҳис қилаяптими?\nЎмурбек Абдрахманов: - Ҳа, Феликс Қулов ўз айбини ҳис қилаяпти. У тандем доирасида берган ваъдасида охиригача турганини айтаяпти. “Агар ноябрда мухолифатга ўтиб кетганимда, биз мутлақо бошқа Қирғизистонда яшаётган бўлардик”, - деяпти Қулов бугунги кунда.\nФарғона.Ру: - Маблағни қаердан оласизлар?\nЎмурбек Абдрахманов: - Аслида, норозилик намойиши учун катта пул кераклигининг турган-битгани афсона. Ташқаридан ҳеч қандай маблағ келмайди. Фақат ўз ички ресурсларимизни ишга солганмиз. Норозилик намойиши иштирокчилари озиқ-овқат ва чодирларни ўзлари олиб келадилар. Қурманбек Бакиевдан сўраб кўринг – 24 март куни у бирор кишига пул берганмикан? Йўқ, бермаган. Бу сафар ҳам шундай бўлади.\nЭслатиб ўтамиз, “Қирғизистоннинг муносиб келажаги учун” бирлашган мухолифат фронти собиқ бош вазир Феликс Қулов мухолифатга ўтиб кетганидан кейиноқ тузилганди. Феликс Қулов фронт мувофиқлаштирувчиси бўлиб ҳисобланади.